url: =Luka 12 | Siantongluan\nMi a tul tampite hong kikhawmin khatlekhat a kisikkha gawp dongin kinehcipin a om laitakin Jesuh in a nungzuite kiangah thu gen masa a, "Farisi mite kineihkhemna ahi, a silngo uh limtakin kidawm un.\nA kiseelte khatvei teitei kimu ding a, thusimte khatvei teitei thulang suak ding hi.\nZan khuamial sunga na gente uh sun khuavak sungah kigenkik ding a, innsung tawngah na kihuau simnate uh mi khempeuh in theithang ding uh hi.\n"Lawmte aw, note kiangah kong genin-ah, pumpi a thahkhit ciangin a siazaw a hihthei nawnlote na kihta kei un.\nKuate kihta ding na hi uh hiam cih leh, mite in a thah khitsa mipa pen hell khuk sungah a khiathuah theilai Pasian na kihta un.\nGitta nga ciangin hamu-in kizuak lel hilo ahi hiam? Tua bang hi lel napi-in Pasian in gitta khat beek mangngilhlo hi.\nNa lutung uha om na sammal zah ciat nangawn uh Pasian in thei khin hi. Note lunghimawh kei un. Gitta tampi sangin na manphazaw ciat uh hi.\n"Note kiangah kong cihin-ah, keima mi ahihna mi theihin a genkhiate, Mihing Tapa in zong Pasian vantung mite mai-ah, keima mi hi, ci-in genkhia ding a,\nahi zongin keima mi ahihna mi theihin a genkhia nuamlote, Pasian vantung mite mai-ah zong keima mi hi, ci-in Mihing Tapa in genkhia nuamlo ding hi.\nMihing Tapa a langpangte a mawhna uh kimaisak thei ding a, Kha Siangtho a langpangte a mawhna uh kimaisaklo ding hi.\nThusitna a thuak dingin kikhopna inn-ah ahi a, hausa zumah ahi zongin hong paipih uh ciangin bang gen ding a, bangci kihut ding ka hi hiam, ci-in lunghimawh kei un.\nBang hang hiam cih leh a hun a tun ciangin Kha Siangtho in na gen dingteng uh hong hilh ding hi," a ci hi.\nTua laitakin mihon lak panin mi khat in Jesuh kiangah, "Sia aw, ka pa un a hong sihsan gamh pawlkhat tawh ka u in kei hong inntuanna dingin hong gensak in," a ci hi.\nAhi zongin Jesuh in a mipa kiangah, "No unau gamh a hawm dingin kua in kei hong seh ahi hiam?" ci-in a dawng hi.\nTua ciangin Jesuh in amaute khempeuh kiangah, "Hoihtakin kidawm un la, na huaiham lohna dingun kikem un. Bang hang hiam cih leh bangzahta-in mi khat a hauh hangin a neihsa tawh a nuntakna taktak kicing zolo hi," a ci hi.\nTua ciangin Jesuh in amaute kiangah thugentehna khat gen a, "Mi haupa khat lo-ah an tampi a piang hi.\nTua ciangin amah in a lungsim sungah, Ka an khempeuh ka koihna ding mun kicinglo ahih manin bangcih ding ka hi hiam?\nTua ahih manin hih bangin ka gamta ding hi: Ka ansaalte phelin a lianzaw ansaalte ka lam ding a, tuate sungah ka ante leh ka neih khempeuh ka seng ding hi.\nTua ciangin keimah in: Mi hampha mahmah ka hi hi. Kum tampi sung ka khom ding annek tuidawn leh na hoih tampi ka nei hi. An ne, zu ne-in, a nuam theithei-in ka om hithiat ding hi, ci hi.\nAhi zongin Pasian in ama kiangah, Mihaipa aw, tuzan mahmahin na si ding hi. Hih na neihsa teng kuan zang nawn ding ahi hiam? ci hi," a ci hi.\nTua ciangin Jesuh in a thugen a khupna-in, "Tua mah bangin amau-a ding bekin a kholcipte pen Pasian muhna panin mihau hilo uh hi," a ci hi.\nTua ciangin Jesuh in a nungzuite kiangah, "Tua ahih ciangin note kiangah kong genin-ah: I nuntakna dingin bang ne ding a, i pumpi tungah bang silh ding ihi hiam, ci-in lunghimawh kei un.\nNuntakna pen an sangin thupizaw a, pumpi pen puan sangin thupizaw hi.\nVasate ngaihsun dih un: Amaute in khai tuhlo uh a, anlak cih zong neilo uh hi. Amaute in beemlepang zong neilo napi-in Pasian in annek tasamsak lo hi. Vasate sangin note nakpi takin na manphazaw uh hi.\nNote na lunghihmawh manun na nuntak hun uh nai khat sung bek a sotto thei kua om na hi uh hiam?\nTua bang a themno khat nangawn hih theilo na hih uh leh bang hangin adangte lunghimawh se na hi uh hiam?\nGamlaka pakte ngaihsun dih un. Tuate in a nekding uh na semlo uh a, a silhding uh puan zong ganlo uh hi. Ahi zongin note kiangah kong genin-ah: Bangzahin a hauh hangin Solomon nangawn, hih pakte khat zahin a hoihin kizem zolo lai hi.\nUpna neu mite aw, tuni-in om a, zing ciangin keutumin meikhuk sungah a kikhultum lopa kungte, Pasian in puansilh guan ahih leh note hong guanzaw kan ding hilo ahi hiam?\nTua ahih manin bang ne ding, bang dawn ding, ci-in lunghimawhin om tawntung kei un.\nGentail mi khempeuh in hih nate lunghihmawh penin nei uh hi. Hih nate na kisap lamtak uh zong na Pa un hong thei hi.\nTua ahih manin Pasian Ukna ngaihsutin nei masazaw un. Tua hi leh hih na kisapna dangte uh zong Pasian in hong piathuah ding hi," a ci hi.\nTua ciangin Jesuh in, "Tuuhon tawmnote aw, lau-in lunghimawh kei un. Na Pa un ama Ukna sungah ukna thu a nei dingin a hong sehsa ahi hi.\nNa neihsa uh zuak un la, mizawngte tungah tua sumte na pia un. Note-a dingin a sia theilo sumkholna na bawl un la, gutate in a luh zawhlohna, leikha in zong a nek zawhlohna, cikmahin a kiam ngei hetlohna ding mun vantungah na sumte uh na khol un.\nBang hang hiam cih leh na sum uh a omna munah na lungsim uh om tawntung ding hi," a ci hi.\nTua ciangin Jesuh in, "Na kawng uh gakin, na mei uh vakin a kigingsa-in om un la,\na topa uh mopawi simna panin hong tungin kongkhak a kiuh ciangin thakhatin kong a honpah theihna dingun a topa ciahding a ngak nasemte bangin om un.\nA topa hong ciah ciangin a kigingsa-in amah ngakin a om uh a muh nasemte pen mi hampha mahmah ahi uh hi. Note kiangah kong genin-ah, a topa zong hong kithawi-in a nasemte an vak dingin tusak ding a, amahmah in a nasemte an thukin na a sem ding hi.\nZankim laitak ahi a, zingsang khuavakkuan lam ahi zongin a hong ciah hun peuhpeuh ciangin amah ngakin a om a muh nasemte pen mi hampha mahmah ahi uh hi.\nAhi zongin na phawk ding uh thu khat om hi. Mi khat in gutapa hong paiding hun theikhol leh a inn luhsaklo ding hi.\nTua mah bangin Mihing Tapa zong na upmawhloh uh hun laitakin hong pai ding ahih manin note zong a kigingsa-in om tawntung un," a ci hi.\nPeter in, "Topa aw, hih thugentehna ko bek nong cihna ahi hiam, ahih kei leh mi khempeuh-a ding na cihna ahi hiam?" ci-in a dong hi.\nTopa in, "A pil a citak nasempa i cih a bangcite ahi hiam? A naseppih dangte ukin a hun manmanin amaute nekzah ding ciat a pia dingin a topa in a seh nasempa ahi hi.\nA topa hong ciah ciangin hih ama sawl bangin a sem a muh nasempa pen mi hampha mahmah ahi hi.\nKen kong cihin-ah, a neihsa khempeuh a uk dingin a topa in tua nasempa koih takpi ding hi.\nAhi zongin tua nasempa in a lungsim sungah, Ka topa hong ciahkik hak ding hi, ci-in ngaihsunin a naseppih numei leh pasalte satgawp hen la, zukham ankhamin ommawk leh,\ntua nasempa topa pen ama upmawhloh ni, a theihkholh loh hunin hong tung ding hi. A topa in nakpi takin amah gim pia ding a, a thumanglo mite tawh a kibangin a thuaksak khawm ding hi.\nA topa deihna thei napi-in a topa deih bangin a gamta nuamlo nasempa pen nakpi takin kisat ding hi.\nAhi zongin a topa deihna a theihlohna hangin satthuakna ding a gamtakha nasempa pen kidamsatzaw deuh ding hi. Tampi a kipiaknapa tung pan tampi kikal ding a, a tamzaw a ki-apnapa tung pan a tamzaw kikal ding hi," ci-in a dawng hi.\nTua ciangin Jesuh in, "Leitungah meikuang a khah dingin a hong pai ka hi a, tu mahmahin a meikuang kipan khinta hi leh ka ut hi.\nGimna sungah ka kiphumna ding khat om a, tua thu a kikhit matengin ka lungsim a nuam thei kei hi.\nLeitungah kilemna a omsak dingin a hong pai hong sa na hi uh hiam? Hilo hi. Ken kong cihin-ah, kikhenna a omsak dingin a hong pai ka hizaw hi.\nTu-a kipanin innkuan sungah mihing nga a phate, a langah thum, a langah nihin kikhenin kido ding uh hi.\nA pa in a tapa do-in, a tapa in a pa do ding a, a nu in a tanu do-in, a tanu in a nu do ding a, a teeknu in a monu do-in, a monu in a teeknu do ding hi," a ci hi.\nJesuh in mihonte kiangah zong, "Nitumna lamah meiipi hong kai na muh uh ciangin, Guah hong zu ding hi, ci-in thakhatin na genthei pah uh a, tua mah bangin guah hong zu takpi hi.\nLeitaw lam panin huih hong nun ciangin, Ni hong sa ding hi, na ci uh a, tua mah bangin ni hong sa takpi hi.\nNo a kineihkhem mite aw, vanlelei na et uh ciangin a piangding thu thei na hih uh leh, tuhun thute bang hangin theitheilo na hi uh hiam?" a ci hi.\nTua ciangin Jesuh in, "Bang hangin na gamtatna ding uh a manin khen theilo na hi uh hiam?\nMi khatpeuh in na tungah thu hong bawlin zumah hong paipih leh, zuma thukhente mai-ah hong kaigawpin, thukhente in palikte kiangah hong apin, palikte in thong sungah a hong koihlohna dingin, na langpa uh tawh na thu uh a siantheihna dingin na siam tawpun lamkalah hanciam un.\nKen kong cihin-ah, tua bangin gamta kei le uh cin, na liausum uh na piak khit matengun thong panin na suakta kei ding uh hi," a ci hi.


timestamp: atn

url: =Zomi Khangthak Maanzaihsiam Photographer ‘Thaw Thawn’ Mimal Tangthu leh Dotna, Dawnna tomno. - Laibu Saal\nHome > Zomi Photographer > Zomi Khangthak Maanzaihsiam Photographer ‘Thaw Thawn’ Mimal Tangthu leh Dotna, Dawnna tomno.\nZomi Khangthak Maanzaihsiam Photographer ‘Thaw Thawn’ Mimal Tangthu leh Dotna, Dawnna tomno.\nMinpi : Thang Thawn Sing @ Thaw Thawn\nSuahni : June 4, 1994\nNu leh pa min- Rev. Nang Khen Khup Master of Divinity ( Church Pastor) , Go Suan Cing ( Housewife )\nBeh : Hatlangh\nPute beh : Hatlangh\nStatus : Single (Tangval lai)\nPianna khua : Falam\nLawmngaih nei khin maw nei nai lo : Ka ngaih bel om. 😄😄\nKhului : Kaptel\nTenna khua : Lawibual, Tedim\nPianpih sanggamte :\n1. Lia Huai San Nuam B.A (Business Science)\n2. Tg. Kam Sian Cin (Bachelor of Divinity)\n3. Tg. Pau Sian Piang\nKhankhiatna : Tedim\nPilna sinna leh laitan :\n- Tan lang pan tan 4 အ.အ.က ၅,\n- Tan 5 pan tan 8 အ.ထ.က ၂ Tedim,\n- Tan 9 Kawlpi ေရႊေတာင္ပံ Boarder,\n- Tan 10 ciang Tedim,\n- Tu laitak အေဝးသင္ History kah hi.\nBiakna pawlpi - Tuiphum Pawlpi\nPianthak kum - 2015\nTuiphum kum - 2012, Rev. Nang Khen Khup\nLai Siangtho bulphuh: Rom 8:9\n- Manzaih (Portrait),\n- Lasak (Choir, Quartet),\n- Langaih (Music ngai a limlakding ngaih sut),\n- Naupang tawh hunzat khop😇😇\nNasepna leh mapan na :\nMawng Laang khua ah General Worker kasep kawm in Sunday School ah mapang ing.\nNasep : General Worker (ေထြေထြလုပ္သား)\nTupna leh ngimna :\nPasian ong piak ka uk manzaih siamna tawh Zomite leitungbup ah kithei khiasak nuam ing. Tua pan Manzaih a sum kangah tawh Mission nasep ding mah ngim ing.\nPhotographer suah nang hanciam na :\nManzaih pen ka ut mah mah khat hi in Camera ka uk tung in camera neilo in Phone ( Huawei C8816 ) tawh ka muh bang bang zaih hi mai. Bang cih dan a zaih ding cih zong thei se keng. 16GB ah ka manzaih pen 7GB bang dimzo ing.( man pong khat 2 MB kiim). Tua pan camera nei ka theih te a suk a to ah zui himai amau camera mu nuam leh tawi nuam a( baih bel baih sam kei ). Tua pan Pasian in kei a ding lampi ong honsak in U Gin Kim Mang tawh ki theikha in tampi mah ong hilh in ong makaih. Ka sia ci leng kikhial ken teh. Aman ama camera mah zong ong zangsak in tampi na sin thei ing. Amah tung pan U Abraham Kim, U Mung, U Niang Niang Aung te kiang ah dong dong in akal suan thei hi ing. Tuapan Pasian heh pih na tawh hi dan ciang a tung hi ing.\nHih ciang na tun nang na dingin hanciamna :\nManzaih pen ka uk ma in video zaih ding 4 vei kipan ing. Camera, Computer, .. akisam khat zong ka neih loh ciang ka lung ong neu mah mah. Tua pan U Mang Bawi manzaih te mu in ama tawh ki kha in a Camera kawm in a kisin hi ing. Haksa ka sak gige khat ah bel ka tentan kah ding in Camera neilo in ka siapa in " na camera e?" kei zong a neilo pi pi " inn ah mang ngilh" ci in dawng pong. Camera uk khat tentan kah in camera mangngilh cih bel a omlo kha ding in um ing. Ka lungbel neu lua ka khitui luangsim. Camera neilo pi in tentan kah in ka kah zaw nipi 2 khit ciang Pasian kiang pan Camera khat ngah ing. Pasian a minthang hen. Pasian thupha tawh ka tentan man ciang tudong mah 'Portrait' lam masak in muh bang bang zaih ing. Min bel ong hai muh hun tampi om. Dr. Pau Kam gen ka thangah mah mah khat " na uk pen na hai pih pian lel in. Tua hi leh matun ni teh" cin khalsang kah khat in ong ci ngei. Tua khalsang bel kei a ding ka gen theih zel hun khat hu. Man zaih hai a hai in ka lawm Khai Khai tawh Portrait zaih gawp zel. Ka hih theih laiteng nitak simin Lai Siangtho simin thu ngen in ki ap den ing.\nKa photo zaihvekpi :\nA vek in phone leh camera gawm leng 15000 kiim pha in teh.\nMipi muh theih ding ka khak :\nMipi muh ding in ka khak pen ka fb lui a tawh ki gawm leh 1000 kiim pha in teh.\nMipil tel kammal leh ka bul phuh :\n" Na lungsim khempeuh tawh Topa muanginla, nang theihna suang ken in" ~ Solomon\n( Mipil kasak te in Lai Siangtho bulphuh khin lo uh. Tua hang Lai Siangtho pan thala den zaw ing)\nZomi minam vai muh na leh deihsak na :\nZomi te i ngah hamphat na mawk zat loh ding thupi sa ing. Pasian in thupha, talen leh siam na tuam tuam ong piak pen mawk zat kei ni. Pasian masuan in bulphuh in minam lamsang in zun khawm ni.\nZomi media ka muh dan :\nMedia lam pen a kal masa zong ki suan zo nai kei in mu ing. Tua a hih ciang tun khang thak ten a nungta Pasian mah masak in Radio, TV Channel line, .... cih bang in a picing Media i suak nang mapangin ding zo leng.\nZomi' te lasak dan na muh na leh na deih sak na :\nLasak lam pen ki khangto sa ing. Sian Nei bang siam sa mah mah ing. Pasian ong piak siamna Pasian mah masak in kalsuan leng hoih sang.\nZomite Music lam ah na muhna leh na deihsak na :\nMusic bel a siam tam mah mah ta. Aih hang Professional laphuak siam i om nang han ciam khawm leng ut ing.\nZomite Video/ Movie lam ah na muh na leh na deihsak na :\nVideo lam bel ka uk mah mah hi gige in Zomi te video pen puahphat ding tampi om sang. Sum ngah ding sang a Quality nei video i ngah nang mapang khawm leng.\nZomite kimawlna lamah namuh na leh na deih sak :\nKimawlna ong ki uk in a siam zong tampi mu ta ing. A mi thei keng ong ki gen khat" Zomite siamna pi in guihtheih khamtheih pan puk pah pah" ong kici. Zu leh sa pan ki puk pah pah in mu ing. Pasian ong piak siamna si leh sa lunggulh na tawh khek kei ni.\nMundang gamdang na painopna mun 3 :\n2. South Korea,\n3. Spain ( Laliga en nuam 😁😁)\nZomi sungah lasak siam nasak mi 3 :\nZomi sungah laphuak siam nasak mi 3 :\n2. CK Khai,\nZolai tawh a ki bawl laibu na deih mah mah 3 :\n1. Makaih pilna ( Lian Muan Kim)\n2. Thuciam thak konghong ( Dr. Simon Pau Khan En)\n3. Lungsim limlangh ( Rev. Job Nang Khaw Thawng)\nLeitung ah lasak siam nasak pen 3:\n1. Joey Rory,\n2. Bill Gather\n3. Ben Speer\nLeitungah kimawl siam nasak pen mi 3 :\n1. Lionel Messi,\nLai simna i Manphatna leh Athupitna' na muh dan tawm nong gen thei diam?\nLaisim pen a hoih mah mah gamtat khat hi. Laisim in ong picing sak in ong lungduai sak sa ing. Laisim leng i lungduai zaw in zong mailam thu kikhual na in thu ki ngaih sun zaw sang. Gam khangto ding hita ih ciang Lai Siangtho ban ah a dang khantoh nang laibu tampi simin i mimal nuntak na puah leng.\nKizop na ding :\nEmail : thawthawn2010@gmail.com\nPh : 09459600148\nFacebook : Thor Thorn ( Thaw Thawn) link : https://www.facebook.com/thor.thorn.790\nAma ziah photos tuamtuamte atung aa facebook link ah om hi.\nDotna abawl :\nMimal Taangthu Thuluui/Articles Zomi Photographer\nItem Reviewed: Zomi Khangthak Maanzaihsiam Photographer ‘Thaw Thawn’ Mimal Tangthu leh Dotna, Dawnna tomno. Description: Rating: 5 Reviewed By: cinpuzomi


url: =29 June 2019 | Sabbath 26 na Sum in lungsim pulaak ~ MUC\n29 June 2019 | Sabbath 26 na Sum in lungsim pulaak\nAdmin 7:30:00 PM Articles, Offertory Reading Zomi\n29 June 2019 Sabbath 26na\nSum in lungsim pulaak\n“Jesuh in, “ Na hoihkim nop leh pai inla, na neihsa khempeuh zuak inla mizawngte na pia in. Tua hileh vantungah gou na nei ding hi. Tua khit ciangin hong pain inla ka nung hong zui in,” ci-in a dawng hi (Matt. 19:21)\nA hau tangval pa Jesuh kiangah hong pai-in tawntung nunna a ngah nadingin bang kisam cih thu hong dong hi. Jesuh in tangval pa’ theihna tawh kizui-in dawng kik hi. Tangval pa in thukham zui khangno khat ahihlam thei hi. Tua ahih manin Jesuh in thukham zui in, ci-in dawng hi. Tangval pa in a neutung a kipan thukham zui khangno khat ahih manin Jesuh’ dawnkikna tawh lungkim zo lo hi. Jesuh in thukham kicinna itna ahih lam hilhnuamin, na neihsa khempeuh zuak inla, mizawngte huh in ci-in dawng hi. Tua bang hi leh tangval pa in vantungah sumhau hi ding hi.\nTangval pa’ nunzia in sum omna munah i lungsim zong om hi, cih hong hilh hi ( Matt. 6:21). A taktakin Jesuh in i sum a deih hi lo hi. Jesuh in i sum kisam lo hi. Leitung le a sung a om khempeuh Piangsak Pa in Amah mah hi. Na khempeuh a nei Jesuh hi. Bang hangin Amah piak ding hong deih hiam cihleh Jesuh in i lungsim nei nuam hi. I sum omna ah i lungsim zong om hi.\nSabbath nisimin kikhawm dingin kikhopna mun, biakinn i pai hi. Sumpi khia-in Pasian i bia hi. Nasep hoih a sem-in i kingaihsun hi. Hi mah hi. Pasian in i neihsa khempeuh hotkhiat nasepna dingin i zat ding hong deih hi. Ahi zongin Jesuh in i lungsim hong nei nuam hi zaw hi.\nThuumna: sumpi na khiat ciangin na lungsim Topa tungah ap in.\nThungetna: Topa aw, na khempeuh nang ma aa hi. Tuni-in i lungsim uh hong sang in. Amen.


url: =Suencuek 34 - Baibal Olcim\n1Leah canu Dinah, Jakob ham a cun pah te tolrhum kah tanu rhoek te sawt hamla cet.\n2Tedae khohmuen kah khoboei Khivee Hamor capa Shekhem loh anih te a hmuh dongah a loh tih a yalh puei phoeiah a tholh puei.\n3Te phoeiah Jakob canu Dinah taengah a hinglu tlun tih hula te a lungnah dongah hula kah lungbuei te doelh a voek.\n4Te dongah Shekhem loh a napa Hamor la, “Hekah hutaca he kai ham ka yuu la han lo,” a ti nah tih a thui pah.\n5A canu Dinah a poeih pah te Jakob loh a yaak dae kohong ah a ca rhoek neh boiva te a om pueng dongah amih halo uh due Jakob loh hil a phah.\n6Jakob te voekhlak ham Shekhem napa Hamor te cet.\n7Jakob ca rhoek khaw pong lamkah a pai uh vaengah a yaak uh. Tongpa tongpa rhoek te a kothae uh tih amih te muep sai uh. Jakob canu taengah a yalh te Israel taengah boethaehalang ni a saii. Tedae he he a saii tueng moenih.\n8Tedae Hamor loh amih taengah, “Ka capa Shekhem loh nang canu soah a hinglu loh a ven oeh tih a yuu la m'pae mai.\n9Te phoeiah nangmih nu te kaimih taengah vasak sak ham kaimih m'pae lamtah namamih ham kaimih nu na loh uh mako.\n10Kaimih taengah khosa uh mai. Na mikhmuh ah khohmuen om coeng. Khosa uh lamtah thimpom neh a khuikah te bawn uh,” a ti nah.\n11Te vaengah Shekhem loh Dinah kah a napa neh a nganpa rhoek taengah, “Nangmih mikhmuh ah mikdaithen ka dang atah kai taengah na kuek uh vanbangla kan paek uh bitni.\n12Kai soah maan neh kutdoe muep na kuek uh akhaw kai taengah na kuek uh te tah kan paek bitni. Tedae hula te ka yuu la kai taengah paek uh,” a ti nah.\n13Tedae a ngannu Dinah te a poeih pah dongah Jakob ca rhoek loh Shekhem neh a napa Hamor te a doo uh vaengah thailatnah neh a voek uh.\n14Amih rhoi te, “Hlang yanghli taengah ka ngannu paek ham hno saii he kaimih ham kokhahnah la om tih coeng pawh.\n15Nangmih taengkah tongpa boeih te yahhmui a rhet tih kaimih bangla na om uh atah he nen bueng ni nangmih te kan rhoi uh eh.\n16Te daengah ni kaimih nu rhoek te nangmih kan paek uh phoeiah kamamih ham nangmih nu rhoek te ka loh uh vetih nangmih taengah kho ka sak uh vaengah pilnam pakhat la n'coeng uh eh.\n17Tedae yahhmui rhet ham kaimih neh nan rhoi uh pawt atah ka canu he ka loh uh vetih ka bal uh ni,” a ti uh.\n18Te dongah amih kah olka te Hamor mikhmuh ah khaw, Harmor capa Shekhem mikhmuh ah khaw then.\n19Tedae cadong loh Jakob canu te a ngaih coeng dongah hno saii ham te uelh pawh. Te dongah anih te a napa imkhui boeih soah a thangpom.\n20Te dongah Hamor neh a capa Shekhem loh amah khopuei vongka la cet tih amah khopuei kah hlang rhoek taengah,\n21Hekah hlang rhoek he mamih neh baerhoep la tolrhum ah khaw khosa uh saeh. Te phoeiah amih kah nongcen rhoeh la khotuk khaw amih ham a dang ka mungkung mai. Mamih kah yuu la amih nu rhoek te lo sih lamtah mah nu te amih pae uh sih.\n22Tedae tongpa boeih loh yahvin a rhet uh vanbangla mamih ah pilnam pakhat la om ham atah ning taengkah aka om tongpa rhoek kah yahhmui a rhet nen bueng he ni mamih te n'rhoi uh eh.\n23Amih kah boiva neh hnopai, rhamsa boeih khaw mamih ham moenih a? Te dongah amih te rhoi uh mai sih lamtah mamih taengah khosa uh saeh,” a ti uh.\n24Te dongah a khopuei kah vongka ah aka cet boeih loh Hamor neh a capa Shekhem te a ngai uh tih tongpa boeih khukah a khopuei vongka aka pha boeih loh yahhmui a rhet uh.\n25Tedae hnin thum a lo vaengah amih te a tloh. Te dongah Dinah nganpa Simeon neh Levi, Jakob ca rhoi loh cunghang rhirha a muk rhoi tih ngaikhuek khopuei te a paan rhoi. Te vaengah tongpa boeih te a ngawn rhoi.\n26Hamor neh a capa Shekhem te cunghang ha neh a ngawn rhoi. Dinah te khaw Shekhem im lamloh a lat rhoi tih bal rhoi.\n27A ngannu a poeih pa uh dongah Jakob ca rhoek loh rhok te a paan uh tih khopuei te a poelyoe uh.\n28Amih kah boiva neh saelhung khaw, laak khaw, khopuei khui neh lohma kah te a mawt pa uh.\n29Amih kah tatthai boeih neh a yuu, a ca boeih te a sol pa uh tih im kah aka om boeih te khaw a poelyoe uh.\n30Te dongah Jakob loh Simeon neh Levi taengah, “Khohmuen kah kho aka sa Kanaan neh Perizzi rhoek taengah ka bo nan rhim sak rhoi tih kai nan lawn rhoi coeng. Tahae ah kai hlang sii taengah tingtun uh tih kai he n'ngawn uh koinih kamah neh ka imko loh ka mit uh ni ta he,” a ti nah.\n31Tedae, “Ka ngannu te pumyoi bangla a saii ham om a?” a ti uh.\n< Suencuek 33\nSuencuek 35 >


url: =Piancilna 20 | Siantongluan\nMamre panin Negeb gamah Abraham paisuk a, Kadesh leh Shur kikal Gerar-ah tawlkhat sung a teng hi.\nAbraham in a zi Sarah pen, "Ka sanggamnu hi," ci hi. Gerar kumpipa Abimelek in mi sawlin Sarah samsak hi.\nAhih hangin zanin mang sungah Abimelek kiangah Pasian pai a, ama kiangah, "En in, na laksa numei hangin nang a si ding na hi hi. Bang hang hiam cih leh amah, mi khat zi ahi hi," a ci hi.\nAhi zongin Abimelek in amah zuan nailo hi. Tua ahih ciangin amah in, "Topa aw, nang in midikpa that ding na hi hiam?\nAmahmah in kei kiangah, Amah, ka sanggamnu ahi hi, hong ci hilo ahi hiam? A numei mahmah in zong, Amah, ka sanggampa ahi hi, hong ci hi. Tua ahih ciangin lungsim kisuang hetloin a gamta ka hi a, khial ka kisa kei hi," a ci hi.\nTua ciangin Pasian in a mang sungin ama kiangah, "Hi hi, lungsim kisuanna omloin hih bangin na gamtatna thu ka thei a, kei tungah na khialhlohna dingin a hong kempa keimahmah ka hi hi. Tua ahih ciangin nang, amah kong lawngsak kei hi.\nTua ahih ciangin tu-in mipa zi piakik in. Bang hang hiam cih leh amah, kamsang khat hi a, amah in nang-a dingin thu hong ngetsak ding a, nang na nungta ding hi. Ahih hangin nang in tua numei na piakkik kei leh nang leh na mi khempeuh na sih taktak ding uh thei in," a ci hi.\nTua ahih ciangin zingsangin Abimelek tho baih a, a nasemte samin hih thute khempeuh amaute kiangah a gen hi. Amaute nak lau mahmah uh hi.\nTua ciangin Abimelek in Abraham samin ama kiangah, "Bang hangin ko tungah hong hici gamtat na hi hiam? Kei leh ka kumpi gam sungah khialhna lianpi khat nong tutna dingin nang tungah bang khialhna nei ka hi uh hiam? Hih dinga kilawmlo nate kei tungah nong hih hi," a ci hi.\nTua ciangin Abimelek in Abraham kiangah, "Hih banga na gamtatna dingin bang ngaihsun na hi hiam?" ci lai hi.\nAbraham in, "Hih lai munah Pasian zahtakna om hetlo hi. Ka zi hangin amaute in kei hong that ding hi, ci-in ngaihsun kha ka hih manin hih bangin a gamta ka hi hi.\nTua thamloin a taktakin amah ka sanggamnu mah ahi hi. Pa kikhat, nu tuam ka hi uh a, amah ka tenpih ahi hi.\nPasian in ka pa inn panin hong paikhiatsak ciangin ama kiangah, Hih pen kei tunga nong hih ding na migitna ahi hi: I paina peuhpeuhah kei pen ka sanggampa hi, hong ci in, ka ci hi," a ci hi.\nTua ciangin Abimelek in tuu leh bawngtalte, sila numei leh sila pasalte la-in Abraham pia a, ama tungah a zi Sarah a pia kik hi.\nAbimelek in, "En in, ka leitang, na mai-ah om hi. Nangmah in hoih na sakna munah teng in," a ci hi.\nSarah kiangah, "En in, na sanggampa tungah ngun tang tul khat ka pia khin hi. Nang tawh a om mite khempeuh mai-ah nangma dikna a kilatna ahi hi. Mi khempeuh mai-ah nang a manin hong kibawl hi," a ci hi.\nTua ciangin Abraham in Pasian tungah thu ngen a, Pasian in Abimelek a damsak hi. Amaute in ta a neih theihna dingin a zi leh a sila numeite zong a damsak hi.\nBang hang hiam cih leh Topa in Abraham zi Sarah hangin Abimelek innkuan naubu khempeuh khakcipsak khin hi.


url: =I GAM A HOIH NADIN EIMAH KIKHEL MASA NI Agelh : Rev. Go Za Nang - Laibu Saal\nHome > ZOMI SIAMSIN MAGAZINE [ Vol 2 > I GAM A HOIH NADIN EIMAH KIKHEL MASA NI Agelh : Rev. Go Za Nang\nI GAM A HOIH NADIN EIMAH KIKHEL MASA NI Agelh : Rev. Go Za Nang\nI GAM A HOIH NADIN EIMAH KIKHEL MASA NI\nAgelh : Rev. Go Za Nang\nEi Zomite’ kikhopnate-ah thupha ngah minam i hi a, Pasian’ mizatte hi hang, ci-in angtang takin kigen ciat hi. Tua bang danin gentheih nading thu tampi om khamah ding hi. Ahi zongin thupha ngah, Pasian’ mizat cih pen thupi pha mahmah ahih mah bangin i thupha kepsuak ding le Pasian’ hong zatnate khosak mahmah ding cih zong thupi khading hi, ci-in ka um hi. Nidang lai-in Zomite hong kithei khollo hinapi-in, tuni ciang khuapi sungah hotel pipi nei-in, sumzon’ paizon’na, pilna zon’nate-ah mi tawh liangko kimin i kalsuanna ciang zong mun khatkhat ah, hun tomno sungin hong omta mah hi. I pilna zon’nate sawt nailo lua, i hauhnate zung saupi kha nailo lua ahitam zatkhialhna mun tampi zong hong om veve tamawk hi.\nKawlgam ah AG maikai pipa Rev. U Myo Chit in deihsakna tawh hong thuhilhna pawlkhat ngaihsuthuai ahih manin kong hawmsawn nuam hi. “Kawlgam ah Karente Pasian in teelin hauhna, pilna, za le min tawh pahtawi hi. Ahi zongin Pasian’ laptohna pen kumpi langpa’nna peuhah hong zat uh ciangin ameivak uh kikhin a, tu-in Deekte pen a enhuai lohna tampi omta hi. Tua mah bangin Kachinte thupha pia a, sawt nailo kumpi mah langpan ahih manun ameivak uh Chinte kiang kikhin hi, ci’n ka mu hi” hong ci ngiat hi. Tua ahih manin na gamtatnate uh ki-enpha un, kihilh den un, Pasian kihtakna, Siate itna, Kumpi ading thunget saknate, na mangngilh ngeiloh ding uh thupi mahmah hi. “Na gamtat, kampaunate uh mite ading luaksuahhuai a suah loh ding thupi mahmah hi” hong ci tangtang ngei hi.\nKawlpi khua sung pen vengpi 5in kikhen a, tua veng lakah numei kizuak tamna pen, thau kizuakna, guihtheih khamtheih kizuakna veng pen Zomite tamna pen ahi, Pinlong veng hong kici hi. Tua zomah Tahan hi ci lailai uh a, ei mite tenna teng mah hi. Kalay University sangnaupangte in i ngaihsut diak dingin tai 9 luidungto khawng pai lehang zusa zawi bangin ngil hithet liang hi. Nungak tangval kithuahna-in tua zahtak i zat pen thupha ngahna ahi hiam? Ngaihsuthuai pha mahmah ding hi. Unicef te in Kalaymyo khangnote lakah HIV positive pen 70% bang om cimawk uh a, dahhuai mahmah hi. Khangno momlai mailam makaipi ding tampi hanmual lam manawhna asuah ding lauhuai mahmah ka sa hi. Thupha ngah hang, i cihte hibang thute hang peuh ahih lebel thupha taktak hithei lo dinga, a khem hizaw khathei ding hi. Pilna neite in zong mite tawh kitawtna, kikhiatna lai-atna, buaina piansakna peuhin i zat mawk lebel kingaihsut huai mahmah ding hi.\nI kipuahphat nadingin anuai-a thute i kikum ding hi:\nThu khatna ah: Gupna na ngah nai hiam?\nI kisit phat mahmah ding kisamta hi. Bang hang hiam cihleh gupna thu pen neilopi-in, a theory-in kithei naalgawp pongta hi. Khanlawh cil lai khawngin piangthak hong kicih ding akimulkim bang loin, tuhun ciang mi khempeuh in, piangthak hi’ng kicitek pongmawk hi. Mi khat thugen ding kipanin, Lai Siangtho munkhat hong sim lian ciang, agen ding thu kimatheih khol liangta hi. Tua ahih manin theihna bek hilo gup ngah takpi mah na hi hiam, cih pen thupi mahmah mawk hi. Zeisu a um mite in nuntak tawntungna nei, ci hi. Nang na nei nai hiam? Zeisu a um mite mithak suak a, alui nate kikhelin mithak suakzo ci hi. Nang mithak na suak takpi nai hiam? Na up leh Zeisu nei na hih manin mithak na suak takpi ding hi.\nThu nihna ah: Pasian kihtakna tawh nuntak ding kisam hi.\nPasian kihta icih ciangin sahang kihtak, sikha kihtak bang hi loin, itna tawh ama deihlohte gamta lo a, nuntakna ahi hi. Tua Pasian kihtakna a om kei leh mite kidiktat thei ngeilo ding hi. Pasian’ nasem Bill Gotard in “Na pianzia na theihnop leh kua man’ nang hong theihlohna munah na om laitak a, na lungsim le na gamtatzia pen nang nuntakna taktak hi” ci-in gen hi. Pasian kihtakna in i nuntakna hong kem ding ahi hi.\nThumna ah: “Sianthona nuntakpih ding kisam hi.\n“Sianthona a om kei leh, kuamah in Pasian a muthei kei ding hi” ci-in Lai Siangtho in hong gen hi. Tua ahih manin sianthona i cih pen, Pasian kihtakna ahi hi. Sianthona i cih ciangin akimukhia le akimukhialo sunglam sianthona ci-in nam nihin kikhen thei hi. Akimukhia i cih ciangin tep le muam, guihtheih khamtheih zatna-a kipan kampau mukpaute ahi hi. Akimukhia pakpak lo sunglam aninsakte pen hazatna, muhdahna, thangpaihna, mawhmaisak zawhlohna, lunggulh luatna, en’na, ki-elna cihte pawl ahi hi. Hih bangin sunglam siangtho lo nuntakna pen Kha Siangtho in luah theilo ahih manin mite gamtatpha gamta theilo uh hi. Siat nading bek ngaihsutin nei uh hi.\nLina ah: Nuntakna-ah i nuntakpih ngiat ding thute:\n1. Pawlpi tungah cihtakna ahi hi.\nPawlpi i cih pen Khazih tungah kilam a, tua tung pan Sawltakte, Kamsangte, Evangelistte, Laihilh siate le Pastor-te tawh a kilam pawlpi ahi hi. Nekkhawm i nek ciang “Hih leenggah tui in ka sisan tawh kiciamna thak alak ka si ahi hi. Kei nong ngaihsut nadingun hehpihna phatin na ne un” hong ci hi. Tua ahih manin pawlpi-ah i om ciang kiciamna tawh a om i hi gige hi. Pawlpi nasepna neng khat nangawn ei thu-in nial, zuilo cihbang omtheih ding thu hilo hi. Sehsawm suah sehkhat bang pen ut leh pia ut kei leh pialo cih bang piang theilo hi. I pawlpi ciatah piak teekteek ding ahi hi. Mission nasepna, tagah huhna, sangnaupang huhnate pen sehsuah val pan piak ding hipan hi. Pawlpi tungah na thuman ciangin Pasian tungah thuman na hi pan hi.\nKa biakinn lam lai-un, generator neu Yamaha (W950) te khat zang nuamin ka zon uh leh sun annek kal sungin na mang mawk hi. Ka biakinn nasemte un “Hih pen Zomite hiding hi” ci uh a, zadah pian ka hih man “Bang hang maw?” ka cih leh “Ko Kawlte upna-ah Pasian biakinn sungah kizang vante innah zang lehang Hellkhua tung ding cih um ka hih manun singbek khat nangawn inn kiciahpihlo hi” hong ci hi. “Tua ahih manin Kawlmi in gulo dinga, Kawl ahilo minam dang khat hiding ci-in a genngam hi’ng” hong ci mawk hi. Tua ahih manin i biakinn, i pawlpi zahtak ding, it ding kisam mahmah hi. Pasian sumpi khawng sumbawlna peuhin zat zanzanna, biakinn vante innah ciahpih a, ei aituam van ding khawngin, i lak ziauziaute kidawp huai mahmah hi.\n2. Pasian nasemte it ngiat ding kisam hi.\nLeitung na nuntakna-ah na thupha nakte lakah khat ahi hi. “Pasian nasemte angaite kei mah hong ngai hi” ci-in Lai Siangtho sungah hong gen hi. Ei Zomite lakah i kikhel mahmah ding akisam khat in, Pasian nasemte zahtakna lamah i lim kilamdangsak ding hi hang. Pasian’ nasemte pen Pasian’ tangmi ahih manin amah na limbawl leh Pasian alimbawl na hipah hi. “Keima min tawh tui haikhat apiate in keimah hong pia ahi hi” ci-in Lai Siangtho sungah hong gen hi. Na siampipa ahi pawlpikempa zahtakin kihta in, Pasian’ tungah abawl na hi hi. Korea mite in a pastor-te uh itin anvak, letsong puak uh a, limbawl ahih manun thupha angahna lampi khat hi ci uh hi. Milimbia Kawlte in nu le pa, siate le phongyite ci-in na khempeuh ah masak uh hi. Anlim pia uh hi. Puansilh hoih guan uh hi. Lungkim sak hi.\n3. Nu le Pa zahtak ding hi.\n“Leitungah nuamsa-in na khan’sau nadingin na nu na pa zahtak in” ci-in Lai Siangtho in hong gen hi. Ei mite pen ki-itdan siam nai hetlote i hi hi. Khatvei lungdambawl khatin nungak khat in tangval khat hopih a, “Hey! hiah hong pai sin! zalo maw, na beng ngong ahia?” acih gaihgaih leh ka gei-a nupi khat in “Nogel lah nong ki-innkuan ho keeimawk uh a” ci zawsop mawk hi. Cihnopna-ah nupa, nute pate le tate pen kilimho ngeungeu lo cihna ahi hi. I nu i pate bangci-in i bawl hiam? Na nu ateek ciang, na pa ateek ciang alungsim manlang nawnlo hi. Na hong mangngilh ding hi. Bang ci-in na hopih a, na tai gaihgaih mai hiam? Na nuteek na pateek tawh biakinn sung khawng, mi lak khawng na vak ding zumkha mawkmawk ke’n, na nu na pa’ lungnopna in na thupha ahi hi.\nTua ahih manin IIKhang 7:14 ah “Keima min tawh a kisam ka mite amau mahmah kiniamkhiat in, a gitlohnate uh nusia uh a, Ka mai hong zongin, thu hong nget uh leh Keimah in vantung panin a thungetnate uh ka za dinga, a gam uh ka damsak ding” ci-in hong kamciam hi. Tua ahih manin i gam hoih nadingin ei mahmah kikhel masa phot lehang i gam hong cidam ding hi.\n1. Your best life now; By Joel Osteen (The #1 New York time best seller of the year)\n2. Carmel AG, Tuithang Silver Jubille laibu; By Carmel, AG Tuithang\n3. The Sherperd’s Staff; By Raph Mahony 4. Tedim Holy Bible; 1978 Edition.\nRev. Go Za Nang,\nSenior Pastor Agape Ministries\nCenter No. 14/10 Pinlong, Kalaymyo\nEmail: agapegnang@mptmail.com; g.agape@gmail.com\nZOMI SIAMSIN MAGAZINE [ Vol 2, 2008 ]\nPasian Thu Thuluui/Articles ZOMI SIAMSIN MAGAZINE [ Vol 2\nItem Reviewed: I GAM A HOIH NADIN EIMAH KIKHEL MASA NI Agelh : Rev. Go Za Nang Description: Rating: 5 Reviewed By: Cinpu Zomi


url: =Obama in gen khiading hita :: ZOMI DAILY\nposted on 8 September 2014 at 7:50 pm Lomkholna: CinNgaih, News, World\nISIS te koi bang in do in sim dingcih tawh kisai in Sept 10, 2014 in gen sawm ta hi. TV ah holim a thu dot na ah,Obama in IS te tawh kisai sepkhiat ding te gen nang ah nainganzyi( political), gal tawh kisai, sum lei sum zuak na lam te ah koi bang len in semkhia ding hiam cih te gen khia dingcihi. Obama i IS te kap na ding gelna a neih na te ah UK, Germany, French, Turkey leh Poland te in zong panpih hi ung ding cihi. Zani a Arab league te Cairo a kikup na vuah zong , Arab gamte in gam khempeuh thukim na tawh kizui in koh zong kapanpih dinghi un cihi.\nGal dai na om nading in nung thursday in in, laibawl khin uh hi mah leh Russia deih thau tawi te leh Ukrain galkap te kikap veve lai uh cihi.Hih thu tawh kisai in OSCE europe gam galdai nang a endik pawl makai Paul Picard i gen na ah kikap na pen omlai hi, ahih hang in kilemna bawl pen siasak zo zah dingin nasia lo hi cihi. Kilemna abawl na hang in Russia gam lam ah galtai a om te in Donestsk ah hong ciahta uh cihi.\nKawlgam ah November kha ciang parliament mun awng ( lotdaw) 35 kituh ding om nawn lo ding ci in, kitel na tawh kisai a thu nei UTin Aye in yangon a party 30 val te tawh ki muh khop na ah gen khia hi cihi. Hih by- election phiatna tawh kisai in NLD party pan Nyan Win in phamawh asak loh thu uh gen a, Kawl kumpi te in ahoih asak bangin thu hei koikoi ci in, a hong pai lai ding kitelpi ah a hoih zaw in ka ki nging ding uhhi cihi. 2008 pingpei thu khun ah 75% parliament( lotdaw) ah kituh ding ahi man in, hih pen Suu Kyi in hih pingpei thukhum pen a khek na ding ahahkat mahmah laitak hi.Galkap te in kitel kul lo in 25% lotdaw ah tutna ngah sa hi.\nGuah nasia tak a zuukna hang inJammu and Kashmir , india gam ah mi tul tampi in mundang ah pai khia theilo in awk cip uhhi.Hih thu hang galkap 100 , palikte leh mipi te in mi 1100 hon khia thei hi.Hih mi hotkhiatna ah helicopter , leh boat te zang in hon khia hi. Hih mun ah nasia tak a guah a zuuk a kipan paskistan gamgi dung teng lei kicim, inn kicim na hang in, mi 128 si cihi. Srinagar khuapi ah tui khang na hang in inn khum tung na leng ah mi kah to in, lau thei mahmah uh hi cihi. PM Modi tua mun ah pai pah in thu nei te tawh kimu hi. Kashmir kuam teng ah zat ding in helicopters 22, mi pua vanleng 4 a adang state pan in zong hotkhiatna nasem ding in mapang uhhi.\nUS sia vuan Rick Sacra ebola natna hang in Liberia gam pan ciah in aki bawl pen nop tuam mahmah hi ci in, ata nau te in gen hi. A zi ata upa pen tawh zong ki mu thei hi cihi.Hih nat na hang in Sierra Leone buai mahmahi a, nithum sung inn pua pusuak loh ding in kumpi thuneite in genkhia hi.Hih bang a hih uh pen ebola natna neite tuam koih ding leh hih na semding in mi 20,000 in sem dingcihi.Ebola natna pan adam sate sisan zang a dang natna neite bawl leh dam dingcihi.Tua ban ah ebola natna dalna ding zatui zawng asut uh hoih ci in , mihing te a ding zong hoih ding cihi.\nUS open tennis ki mawl na ah world no.1 Serena willioams in World no.10 Caroline final ah game nih ki zom in zo ahih man khat na ngah hi. Hih in amah a dingin kum 3 ki zom a khatna alak na hi. Ru in grang slam 18 nei in , khatna ngah man $ 4 millions ngah hi. US open tennis pasal ki mawl na ah Asia pan akhat vei final na ding in Kei Nishikori Japan leh Croatia pan Marin Cilli tawh Monday ni in final ki mawl ding uh hi.Japan pa in World no.1 Novak Djokovic zo in final kah a, Croaria pa in zong Rogeer Federer zo in akhatvei nang mah final hi.\nRef. The stat paper,time, bbc.jpost.\nFacebook Group Link http://goo.gl/iVrIYl\nPrevious: Kha Siangtho Lawnna le Pianthakna (Regeneration and Conversion)\nNext: Tedim Post :: 06 September 2014


url: =Johan 12 | Siantongluan.net\nJohan 12 |\nJesuh in hih thute a hilh khit ciangin a nungzuite kiangah,\n"Na theihsa uh mah bangin tuzawh ni nih khit ciangin Paisan Pawi hun hong tungta ding hi. Tua ciangin singlamteh tungah thah dingin Mihing Tapa kipia ding hi," a ci hi.\nTua ciangin siampi lianpen Kaiafas inn-ah siampi liante leh upate kikhawm uh a,\nkuama theihlohin Jesuh simmatin a thahtheihna ding uh a vaihawm uh hi.\nAmaute in, "Buaina lianpi hong omkha thei ding ahih manin hih pawi hun sungin hih kei ni," a ci uh hi.\nBethany khua-a miphak ahi ngei Simon inn-ah Jesuh a om laitakin,\nnumei khat in a manpha mahmah sathau namtui suangngo thawl a dim khat hong tawi-in Jesuh kiangah hong pai a, Jesuh anne-in a tut laitakin a lu tungah a buaksuk hi.\nAhi zongin nungzuite in a muh uh ciangin heh uh a, "Bang hangin hih sathau namtui mawk beisak ahi hiam?\nHih sathau kizuak leh sum tampi tak kikhawng ding a, mizawngte huhna-in kipia thei ding hi," a ci uh hi.\nAhi zongin Jesuh in hih thu phawk ahih manin amaute kiangah, "Hih numei bang nuammawh na hi uh hiam? Kei tungah a kilawm mahmahin amah hong gamta hi.\nMizawngte pen note tawh hong omkhawm tawntung ding a, ahi zongin note tawh kei ka hong omkhawm tawntung kei ding hi.\nKeima tungah hih bangin sathau hong buak ciangin ka luanghawm kivuina dingin a hong bawlbawl ahi hi.\nNote kiangah a mantaka kong genin-ah: Keima hangin a piangding lungdamna thu a kigenna leitung khempeuhah hih numei kiphawkin a gamtatnate kigengen ding hi," a ci hi.\nTua ciangin sawmlenihte sung panin Iskariot tapa Judas a kici mipa siampi liante kiangah va pai a,\n"Note khutsungah amah hong pia leng, note in kei bang tawh hong guai ding na hi uh hiam?" a cih ciangin ngun peek sawmthum a pia uh hi.\nTua huna kipanin amah a lehhek theihna ding hunhoih a zongpah hi.\nSilngo Sawhloh Anlum Pawi a kipat ni-in nungzuite in Jesuh kiangah, "Paisan Pawi annek ding koilai takah hong bawlsak le ung deih na hi hiam?" ci-in a dong uh hi.\nJesuh in, "Jerusalem khuasungah va pai un la, tua mipa kiangah, Siapa in, "Ka hun hong naita hi. Na inn-ah ka nungzuite tawh Paisan Pawi an ka hong ne ding uh hi," ci hi, va ci un," a ci hi.\nNungzuite zong Jesuh gen bangin gamta uh a, Paisan Pawi an ding a bawl uh hi.\nA nitak ciangin Jesuh leh sawmlenihte an ne dingin a tukhawm uh hi.\nAmaute anne-in a om laitakun Jesuh in, "Note khat in kei na hong lehhek ding uh hi," a cih ciangin\namaute dah mahmah uh a, amaute in a banbanin, "Topa aw, kei ka hi hiam?" ci-in a dong uh hi.\nJesuh in, "Ankuang ka sawk khawmpihpa in kei hong lehhek ding hi.\nMihing Tapa ahih leh Lai Siangtho sungah a kigelhsa mah bangin a si ding ahi hi; ahi zongin Mihing Tapa a lehhekpa in gimna thuakding hi. Tua mipa pen a piang vetlo hi leh ama-a dingin hoihzaw ding hi," a ci hi.\nJesuh a lehhekpa Judas in, "Topa aw, kei ka hi hiam?" a cih ciangin, "Na ci khin hi," ci-in Jesuh in a dawng hi.\nTua bangin an a nek laitakun, Jesuh in anlum la-in lungdamna a kohkhit ciangin balnen a, a nungzuite kiangah pia-in, "La un la ne un; hih pen ka pumpi ahi hi," a ci hi.\nTua ciangin hai la a, lungdamna a kohkhit ciangin amaute tungah pia-in, "Na vekpi-un dawn un.\nMi tampite mawhna a maina dingin a luangkhia, Pasian thuciamna a kipsak, ka sisan ahi hi.\nNote kiangah kong genin-ah: Ka Pa Ukna sungah note tawh leenggahzu thak ka dawnkik ni matengin leenggahzu ka dawnkik nawn kei ding hi," a ci hi.\nTua ciangin la khat sa uh a, Oliv Mual tungah a pai uh hi.\nTua ciangin Jesuh in amaute kiangah, "Lai Siangtho sungah, Tuucingpa ka satlum ding a, a tuute kithehthang ding hi, ci-in a kigelh mah bangin note khempeuh in tu nitakin kei na hong taisanmang khin ding uh hi.\nAhi zongin hong kithawh kiksak khit ciangin Galilee gamsung note mai-ah ka pai ding hi," a ci hi.\nPeter in, "Adang khempeuh in hong taisan zongin ken kong nusia ngei kei ding hi," a ci hi.\nJesuh in, "Tuzan mahmahin ak a khuan ma-in kei, thumvei tak na hong nial ding lamtak phawk in," a ci hi.\nAhi zongin Peter in, "Nang tawh sihkhawmna ding ciangdong ahi zongin kong nial ngei het kei ding hi," a ci veve hi. Tua mah bangin nungzui dang khempeuh in zong a ci ciat uh hi.\nTua ciangin Jesuh a nungzuite tawh Gethsemane a kici munah pai-in amaute kiangah, "Hua lamah pai-in thu ka va nget kal sungteng hih lai-ah na om un," a ci hi.\nTua ciangin Peter leh Zebedi tapate gel tonpih a, dahin a lunggim hun ding a kipan hi.\nAmaute kiangah, "Ka lungsim dahna hangin ka si dektak hi. Hih lai-ah na om un la hong ngak un," a cih khit ciangin\ntawmkhat pai lai-in leilakah bokin thu ngen a, "Pa aw, ahi thei ding ahih leh hih thuakna ding tawh hong kipelhsak in. Ahi zongin kei deihna bang hiloin nangma deihna bang hizaw ta hen," a ci hi.\nA nungzui thumte kiangah hong paikik ciangin amaute na ihmu uh hi. Amah in Peter kiangah, "Nai khat sung nangawn hong ngakzolo liang na hi uh hiam?\nZe-etna-ah na puk khaklohna dingun thu ngen un. Lungsim in ze-etna nang nuam napi-in pumpi in nangzolo hi," a ci hi.\nTua ciangin a nihveina va paikikin thu ngen a, "Pa aw, keima thuaklohin ahi theilo ding ahih leh nangma deihna bang hi ta hen," a ci hi.\nA nungzuite kiangah hong paikik ciangin, a ihmut uh suaklua mahmah ahih manin na ihmu leuleu uh hi.\nTua ahih manin amaute kiang panin paikhia kikin, a kibang mahin a thumveina thu a ngen hi.\nTua ciangin a nungzuite kiangah hong paikik a, "Ihmu-in tawlnga hithiat lailai na hi uh hiam? Mawhnei mite khutsungah Mihing Tapa a kipiak ding hun hong tungta hi.\nTho un, pai ta ni. Kei hong lehhek dingpa hong naita hi," a ci hi.\nTua bangin Jesuh in thu a gen laitakin sawmlenihte sung panin Judas hong tung a, siampi liante leh upate in a hong sawl, namsau leh molhtum a tawi mihonpi tawh hong tonkhawm hi.\nA lehhekpa in mihonte kiangah thu na ma gen a, "Ka nap penpa amah hi ding hi; man un," ci-in a lim ding a hilhkhol hi.\nJudas zong Jesuh kiangah hong paipahin, "Topa aw, thupha ngah ta in," ci-in hopihin limnap mahmah hi.\nJesuh in, "Lawm aw, hih dingin na ngim pen hihpak in," ci-in a dawng hi. Tua ciangin mihonte in Jesuh manin a lencip uh hi.\nJesuh tawh a omkhawm mite khat in a namsau dokin siampi lianpenpa nasempa a sat leh, a bil a satkhia hi.\nTua ciangin Jesuh in ama kiangah, "Na namsau a paai-ah siatkik in. Namsau a zangte namsau mah tawh si ding hi.\nKa Pa kiangah ngen hi leng, vantung galkapte hon sawm leh hon nih val, thakhat thu-in hong puakpah theihding lamtak theilo na hi hiam?\nTua bangin kivaikhak hi zenzen leh Lai Siangtho in tu-a bangin a pianna ding a gen pen bangci tuntheih ding ahi hiam?" a ci hi.\nTua ciangin Jesuh in mihonte kiangah, "Gal leh sa bangin hong ngaihsun a, keimah a man dingin namsau leh molhtum tawh hong kuan na hi uh hiam? Nisimin biakinn sungah thu ka hilh niloh a, ahi zongin kei nong man kei uh hi.\nAhi zongin Lai Siangtho sungah kamsangte thugente a tuntheihna dingin hih bangin a hong gamta na hi uh hi," a ci hi. Tua ciangin a nungzuite khempeuh in Jesuh nusia-in a taisan uh hi.\nTua ciangin Jesuh a man mite in siampi lianpenpa Kaiafas kiangah hong paipih uh a, tua lai-ah Thukham hilh siate leh upate a kikhawm uh hi.\nPeter in siampi lianpenpa inntual ciangdong Jesuh nung galzuih a, bang thu a piang hiam cih a theihna dingin inntualah palikte kiangah a om hi.\nSiampi liante leh uliante in Jesuh a thahtheihna dingun zuau teci a pangding mi a zong uh hi.\nTeci tampi in hong gen hangin thahtheihna ding zuau teci pangding kimulo hi. A tawpna ciangin mi nih in thu hong gen a,\n"Hih mipa in, Pasian Biakinn susia-in ni thum sungin ka lamkik thei ding hi, ci hi," a hong ci uh hi.\nTua ciangin siampi lianpenpa hong dingin, "Hih hong mawhsakna thu tawh kisai-in na gen ding omlo ahi hiam?" ci-in a dot hangin\nJesuh pauloin a om hi. Tua ciangin siampi lianpenpa in, "Pasian Tapa, Khrih na hih leh na hihloh nong genna dingin a nungta Pasian min tawh khauhtakin ka hong sawl hi," a ci hi.\nTua ciangin Jesuh in, "Nangmah in tua mah na ci khin hi. Ahi zongin note khempeuh kiangah ka hong genin-ah: Vanglianpa taklamah Mihing Tapa omin meii tungah a hong pai na mu ding uh hi," a ci hi.\nTua ciangin siampi lianpenpa in a puan balkek a, "Pasian tungah a paukhial zo hi. Bang thudang kisam nawn ahi hiam? A paukhialhna na za uh hi.\nNote in tu-in bangci ngaihsut na hi uh hiam?" ci-in a dot ciangin amaute in, "Thahdingin a kilawm hi," ci-in a dawng uh hi.\nTua ciangin amaute in a maitang cilphih uh a,\n"Nang Khrih aw, kua in hong beng ahi hiam, hong gen dih in," a ci uh hi.\nTua bangin inntualah Peter a tut laitakin siampi lianpenpa nasem numei khat in ama kiangah, "Nang zong Galilee mi Jesuh tawh a kikhawl na hi hi," a ci hi.\nAhi zongin Peter in nial a, "Na thugen ka thei kei hi," ci-in a dawng hi.\nTua ciangin Peter zong inntual pualamah a paikhiat leh numei dang khat mah in mu ahih manin a gei-a omte kiangah, "Nazareth khuami Jesuh tawh hih mipa kikhawl hi," a ci hi.\nPeter in zong nialkik a, "Hua mipa ka theih taak leh," ci-in a kiciam hi.\nTuazawh a sawtloin a gei-a omte khat in Peter kiangah, "Na kampau zia uh kibang ahih manin nang zong hua mite tawh a kipawl mah na hi takpi hi," a ci leuleu hi.\nTua ciangin Peter kiciam a, "Hua mipa ka thei kei hi. Zuauthu ka gen taak leh Pasian in kei hong dawm kei ta hen!" a ci hi. Tua khitzawh phetin ak hong khuangta hi.\nTua ciangin, "Ak a khuan ma-in kei thumvei na hong nial ding hi," ci-in Jesuh in a gen thu, Peter in phawkkik ahih manin paikhia-in nakpi takin a kap hi.\nTedim Lai Siangtho / Laibu: Johan 12


url: =Zomi Mi Thupi Khat Tawh Kimu ~ Hau Za Cin :: ZOMI DAILY\nposted on 7 July 2015 at 9:24 pm Lomkholna: Article, Hauzacin\nZomi Mi Thupi Khat Tawh Kimu\nZomi leh Zogam khualna in April 18, 2015 niin Singapore pan Zangkong ka tungto uh hi. April 23-26, 2015 sunga Zogam khuapi Tedim ah Zosuan Tuailai Khawmpi 2015 siim dinga ka zi NM Vung Deih Cing tawh a pai ka hi uh hi. Zangkong ah ka tun uh ciangin Nipini tawh kituak ahih manin tuani tawlnga in a Tedim Baptist Church, Yangon ah ka kikhawm uh hi. Zomi sungah a zahtakhuai leh i suan i muan khat ahi Sia Enno tawh zong kimu kha in amau biakinn ah ka khatvei kikhopna ahih manin nuam kasa hi. Amah Sia Enno pen mipi lam nga in thugen ding khempeuh dawhsang tunga tutna kigualte lak ah a laizang ah tu sak uh a, a gei ah Hunuk, Thugen, Hunpan, Sumpi Ap, cihte tu uh hi. Siapa in Siampi Thungetna nei in mipi in gingtakin AMEN ka ci uh hi. Khangno Bible Camp cih khat om ahih manin Khangnote hun tampi ka zang uh a, lapawl siam takin kisa ziahziah in Camp Speaker Rev. Pau Lian Mung in thugenna nei a, P4: Piakkhiatna, Phatna, Paikhiatna, Pahtawina cihte siksan hi.\nTua khit ciang Zomi sungah mi thupi ka muhnop mahmah ka muh ngei nailoh a tamzaw in ‘Colonel pa’ ciin i theihziau Pu Colonel Khen Za Mung kiangah hawh dingin ka dingkhia uh hi. Ama kiangah hawh dingin ka genkholhsa uh hi a, ahi zongin a pumpi a thahat loh laitak na hi a, Zato pan a ciah zawh zong a sawt nailo khat na hi in inn ah a tawlnga in mi khempeuh lengla a do ngap loh laitak ahi hi. Pasian hehpihna tawh ka nget teitei uh ciangin hong theisiam in a hawh thei ka hi uh hi.\nPu Col. Khen Za Mung kiang hawhna:\nKikhop tawp ciang kiciamna omsa bangin Colonel pa kiangah ka pai suak uh hi. A omna lam na gamla mahmah ahih manin luipi tunga leipi kidawh bang a thak sitset hi a, nuamtak in kikan phei hithit lel hinapi sawtpi mah kipai veve hi. Tutung in Zangkong khuapi sunga pen a golna ka thei semsem hi. Khuapi hoih mahmah hi a, khua nuam mahmah zong ahi hi. Ama mawtaw tawh hong vakpih lawm Vungh Suan Mang tungah nakpi takin ka lungdam hi. Amau Colonel pa tawh khua khat ahih ban vuah tanau kigamla lua nailo ahih manun ka hawh ding uh zong a piang thei hong suak hi.\nColonel pa pen “Tedim pan Zangkong Ah” cih laibu gelhpa hi a, ka kimuh ma un ka lungsim ah – bangcia a pha tam (a lian, a gol in kigen ahih cianga), a khansuah lai tam (upata in kigen ngei ahih cianga), tawlnga nuam ahih leh hong tutpih man takpi tam cihte ka ngaihsun hi. Ka kimuh uh ciangin ka upmawh sangin na tangvalzaw a a sam a kang viuviau pen mikang mel suah kik zawzen hi. Zomi sungah pasal melhoih leh thacing, nungak khempeuh in a zatep ding a samzang uh tawh a zialsak nop ding pawl uh ahih manin ka muhsawm sangin ka pi muh zawkan hi. Ulian mel pua in paak viavua a, melhoih in thacing ahih manin a kum leh a mel kituaklo hi. Lampi ah kituak hileng – kum 60 pawl in ki um ding hi. A laibu sungah a tangval laiin nungak melhoih tampi tawh kimeltheih ahihna kimu a, a uanggen hi hetlo ding, a gelh khit loh tampi om lai dingin ka um hi. A mu peuh in it ding, ngai dingin ka um hi. Zogam tangval ding buangin ngaihbang, thacing peuhmah hi. Lai Siangtho sungah Israel te in kumpi ding a teel uh ciangin a tun leh a melhoih, a pilna tawh teh uh ci a, Zomi ten zong tua bangin teel ding hileng Pu Mung kitel masa hamtang mai in ka um hi.\nMikang hun laia khang, mikang zia thei leh mikangpau zong ama pianpih Zokam zah a siam ahih manin a hunzatzia pen a khangto zaw mikangte a zuiin a nai, minit leh second in hun zeek hi. Kikemzo, kiukzo mahmah cihna hi (a man of discipline). Galkap bu a sin lai a India gam Dehradun khua a Indian Military Academy (IMA) ah inndei khat ah a ompih pa England pan ahih mana a kiukzo hi in ka um kei hi. Zomi galkapte makaih dinga tuhun a Punjab State, India ah a om lai pek pan kikemzo hi cih a laibu pan kimu thei hi. Sun ciang nai 2 sung lum in ihmu ding, nai tua zah in tho ding, kisil ding, lengla do ding cih bangin hunzat dan ding gelsa in a nei diudeu ahi hi. Tuhun ulian sungah tua banga hunzeek detdet bangzah i om tam maw cih hong ngaihsun sak hi. Zomi cih i kam pan i pau theih ma a Zomi a na taai dimdemsa leh Zogam leh Zomi sungah a makaih khin ahih manun amau khan hun in Zomi sungah ulian leh bu hizah a om pen a hi thei ding mah hi cih hong ngaihsunsak hi.\nA khangno lai vua Zomi khangnote a pattah nop dan uh leh pianna khua bek hilo pianna nu leh pa beh leh phung a it a ngaihdan uh a gelhte in Zomi pasalpha taktak ahihna hong musak hi. Leitung galpi huih nung hanga khua nusia a om khia, khua hong ciahkik ciangin a khangual leh lawmte ‘a cih simsimte’ zong ana awng nawnlo, singdang anglai na tangta uh (hiam khat) cih pen ama adingin a lungzuanhuai mahmah ding thu khat ahi hi. Lungsim van a khai bang dinga, ngaihsut pak ding omlo in hawm heuhau dingin ka um hi. Ei zong khua dangah sangkah khia in i om laiin i khua lam ah i ‘cih simsimte’ i ciah ciang a zual nawn mel kei uh leh i lungsim bei in khua ciahkik ding zong i thadah mahmah hi. Nungakte adingin zong theihsiam huai veve sam – amau zong na ngaihsun dinga, ei amau lunggulh in i ciahkik tam, lunglutna dang neisa in i ciahkha tam ciin hong ngaihsun pelmawh ding uh hi. Tua hi a, ‘heina khatlo’ bel a gen hak, thu khat peuh a piang thei himawk hi. Mihing dan ci mai leng hilo dia!\nA inn uh ka tun zawh uh ciang theitui a san kiukiau a inntekte in hong suah uh a, ka dawn khit uh, ka khuaul uh kam, ka tawl uh damta cih ciangin Pu Mung hong tho a, maitai takin hong khutlet in hong hopih a, kei kua ka hiam cih khawng ka kigen hi. Ka pianna nu Ciin Zam Cing pen Pu Son Khaw Hau (muinam Son Khaw Hau, saman thei ahih manin ‘muinam’, min kibang zong om ahih cianga) tanu upa pen hi a, a sanggam te Pa Suang Hau Thang, Pa Thang Sian Mung, Tedim ah palik sem Pu Nang Khan Kap (L) cihte ka gen ciang theilo ahih manin Pu Kim Khan Nang zi pen ka Nuno hi, ka nu nau ka cih leh hong thei pah hi. Pu Kim Khan Nang pen Capt. Mang Tung Nung i mawtaw hawl sem ngei ahih manin.\nA bizu tunga om a laibu Tedim pan Zangkong Ah cih pen hong lakhia in kei hong pia a, adang zong bu 2 khawng hong pia thuah. Tuateng na sim lecin ka nuntak sunga ka nuntakpih leh ka lungsim gil a laizang thei niteh ciin hong gen hi. A laibu sungah, tun ka simsim ciang, Zomi i hihna a khang akhang in i lapsangna leh i mainawtsaknate ka mu a, Zomi adinga mapang masa Zomi mi thupi khat tawh kimukha ciin ka ommuan in ka angtang semsem hi. A lupna tungah tu kawma a gente, a laisimna inndei a laidal hong lakkhiat hong lahte, a inn sunga maan kisuang zihziahte leh a lim in a kibawl van tuamtuamte in Colonel pa pen mi mawkmawklo hi cih hong mu sak a, amah bang Zomi sungah i khan kik ding thungetna ah phawk huai dingin ka um phial hi.\nNailang bang ka holim, tui dawn, innsung a vante leh laibute en in ka om khit uh ciangin – a siangtho nuntak a nungta ding, kisikna ding omlo ding cihte Lai Siangtho sung a simna leh a nuntakpihte pan a muhte a thupina hong vaikhak hi. Tawldam kik nuam ahih manin ko zong ka ciahkhia pah uh hi. Ahi zongin itna leh deihsakna tawh midang hun pia zo hetlo hitase leh kei vai leh kei lunggulhna hong theihpih a nailang bang hun hong pia hamtang Colonel pa tungah ka lungdamna ka gensiam kei hi. Tulsing dawna Phualngo bangin paak viauvuau a Zomi hih hong angtangsak semsem hi.\nTopa in Pu Mung khan kumte hong sausak in Zomi leh Zogam adingin aksi bangin a minthanna leh a sepnate taang tawntungta hen.\nPrevious: Tep leh Muam hoihlohna ~ Pau Tun Thang\nNext: ZCD te leh Denmark te thu sinna


url: =Maangmuhna 2 | Siantongluan\n"Efesa khua-a pawlpi vantung mi kiangah lai gelh in la, a taklam khutah aksi sagih tawi-in, kham kibawl meivakna lakah a pai kawikawi Jesuh thugenna hih bang ahi hi:\n"Note nasepna, na gimna uh leh lungduai takin na thuakna uh, leh migilote koihmawk loin, sawltak hilo napi-in sawltak hi ung, a ci mite dongtelin sawltak ahihlohna uh na muhkhiatnate uh ka thei hi.\nNote in lungduai takin thuakin, keima min hangin thuakzo-in, lungkia hetloin na omna uh ka thei hi.\nAhi zongin note ka hong mawhsakna khat om a, tua in: A masa lai-a kei na hong it bangun tu-in na hong it nawn kei uh hi.\nTua ahih manin na lampialna uh phawkin, na mawhna uh panin kihei un la, na gamtat ngeisa bangun gamta kik un. Na mawhna panun kihei-in na kisikkik kei uh leh note kiangah hong pai-in na meivakna uh ka hong lakkhiatsak ding hi.\nAhi zongin note ka hong pahtakna khat om a, tua in: Keima muhdah mah bangin Nikolas pawlte na mudah uh hi.\nTua ahih manin zakna ding bil a neite in Kha Siangtho in pawlpite kiangah a gen thute na za un. A gualzo mite tungah, Pasian Huan sunga om nuntakna singgahte a nektheihna dingun thu ka pia ding hi.\n"Smyrna khua pawlpi vantung mi kiangah lai gelh in la, a kipatna leh a tawpna, si ngei napi-in a hingkikpa thugen in:\nNa lungkhamnate uh leh na zawnnate uh ka thei hi. A taktakin note a hau na hi uh hi. Jew mi hilo napi-in Jew mi ka hi uh hi, ci-in note a hong gensiatnate uh ka thei hi. Tua bang mite pen Satan pawlte ahi uh hi.\nNa thuakding uh haksatnate kihta kei un. Dawimangpa in note pawlkhat thong sungah hong khia-in hong ze-et ding hi. Gimna na thuak hun ding uh ni sawm sung bek hi ding hi. Na sih dongun kei tungah hong citak un. Tua hi leh nuntakna lukhu ka hong pia ding hi.\nTua ahih manin zakna ding bil a neite in Kha Siangtho in pawlpite kiangah a gen thute na za un. A gualzo mite, nihvei sihna in gimsakkha nawnlo ding hi.\n"Pergamum khua pawlpi vantung mi kiangah lai gelh in la, a langnihin a hiam mahmah namsau a neipa thugen in:\nSatan in a kumpi tokhom a phuhna munah a om na hih lamtak uh ka thei hi. Keima thu citakin teci a pang cinten Antipas, Satan omna munah a kithah hun laitak nangawnin kei na hong upna uh na khahsuah kei uh hi.\nAhi zongin note ka hong mawhsakna ding thu tawmkhat a om hi. Milim biakna ante nesakin, nulepa paktatna piangsak a, Israel mite mawhna a gamtasak Balak tungah thu a hilh Balaam thuhilhnate a um mi pawlkhat note lakah a om hi.\nTua mah bangin Nikolas pawlte thuhilhna a um mi pawlkhat zong note lak mahah a om hi.\nTua ahih manin na mawhna panun kisikkik un. Na kisik kei uh leh note kiangah kei hong pai baihin, ka kam panin a pusuak namsau tawh amaute ka do ding hi.\nTua ahih manin zakna ding bil a neite in Kha Siangtho in pawlpite kiangah a gen thute na za un. A gualzo mi tungah a kiselcip manna an pawlkhat leh min thak a kigelhna suangkang khat ka pia ding hi. Tua suangkang pen a ngahte simloh kuamah dang in theilo ding hi.\n"Thiatira khua pawlpi vantung mi kiangah lai gelh in la, meikuang tawh a kibang mittang nei-in sumngo kihalsan tawh a kibang khe a nei Pasian Tapa thugen in:\nNote gamtatna, itna na neihna, upna na neihna, na nasepna, lungduai takin na thuakna uh, leh a kipatcil lai sangin a nunung lamah na hoihzawknate uh ka thei hi.\nAhi zongin note ka hong mawhsakna ding thu khat om hi. Kamsang numei ka hi, ci-in thu a gen Jezebel na nial kei uh hi. Ama thuhilhna hangin ka nasemte in numei-pasal paktatna gamta-in milim biakna ante a ne uh hi.\nTua numei a kisikkikna ding hun ka piak hangin a paktatna panin kihei nuamlo hi.\nTua ahih manin tu-in tua numei tawh a paktatna uh panin a kisikkik kei uh leh tua numei leh amah tawh a paktat mi khempeuh, lupna ngaksakin nakpi takin gimna ka thuaksak ding hi.\nTua numei thu a zui mi khempeuh ka that ding hi. Tua hi leh, mihingte ngaihsutna leh lungsim a kantelpa ka hihna thu pawlpi khempeuh in thei ding uh hi. Note gamtatna ciat tawh kizui-in ka hong thukkik ding hi.\nAhi zongin Thiatira khua-a om note pawlkhat in tua numei thuhilhna hoihlote na zui kei uh a, mite in, Satan thu thukpite hi, a cih thute na sukha kei uh hi. Note tungah vangik bangmah ka hong suan kei ding hi.\nKa hong pai matengin na neihsateng uh na lenkip ta un.\nA gualzo, a tawp dongin keima deihna bangin a gamtazo mite tungah, keimah in ka Pa tung panin ka ngah vangliatnate mah ka pia ding hi. Minam dangte tungah ukna a neihna ding uh aana ka pia ding a, leibeel satkhap bangin sik ciangkhut tawh minam dangte satgawp ding uh hi.\nAmaute tungah zingsol zong ka pia ding hi.\nTua ahih manin zakna ding bil a neite in Kha Siangtho in pawlpite kiangah a gen thute na za un.


url: =Malaysia khuapisung tengah palik mi 1000 val ki vaksak kawikawiding :: ZOMI DAILY\nposted on 3 July 2018 at 11:24 am Lomkholna: Malaysia, News, Sawltak, World\nMalaysia gamsung aom khuapisung muntuamtuam ah mipite’n lungmuanna aneihtheih nadingin palik mi 1000 val kivaksak kawikawiding cih Bernama News pan kiza hi. (Malaysia gammi te’n Police amuh uhciangin luangmuang “Feel Safe” uh a, gamdangmi te’n Police amuh uhciangin patau uhhi)\nHihbangin Malaysia khuapi sungteng ah Royal Malaysia Police (PDRM) te avaksak kawikawipen gamsung ah gitlohna, gamtat hoihlo khatpeuh aomloh nading “Crime Prevention Operation” cih ngimna tawh akivaihawm hi a, tuapen “Op Harapan” ci’n minvawh uhhi.\nMalaysia gambup Nationwide ah adiakin mun 23 Hotspot Areas te ah Police te kikoihding cihi. Tuate lakah adiakdiak in khuapi “Big Town” zawdeuh ahi Damansara, Kajang, Ipoh, Bandar melaka cihte ah Police te avak kawikawiding, khuasung avilding in kikoihding hi ci’n Internal Security and Public Order department head Datuk Seri Zulkifli Abdullah in genkhia hi.\nTuabangin akikoih Police tepen khe ngiattawh khuapisung ah kileh kawikawi “Patrol” ding uh a, khuasungmi “local residents” tetawhzong kithuahkhawm, kikhawlkhawm, ki hokhawm in omding uh cihi.\nHih “Op Harapan” kici Operation ahih keileh Operasi ii a ngimna zong mipi tetawh kithuahkhawm in, mipi te’n lungmuanna aneihtheih nading, mipi te’n kageinai ah Police te’n hong ompih hi cih atheihnading cih ngimna ahihi.\nVideo: About a thousand police personnel have been deployed to 23 areas nationwide for a new crime prevention programme called Ops Harapan. Bukit Aman Internal Security and Public Order Department director Comm Datuk Seri Zulkifli Abdullah said the operation was another layer of protection to safeguard the public from crime.\nHihbangin “Op Harapan” kici Operasi pen khakhatsung kisin kizangphot “Trail Run” dinga, tuakhit ciangin akisam bangbangin ki zomtoding hi ci’n genkhia hi.\n“Foot Patrol” kici khetawh khuasung avak Police te bekthamlo, Air Unit te’nzong Helicopter leh Drone vanlengneu te zangin khuasung ekcikna Surveillance bawlding uhhi. Cavalry Unit te’nzong sakol tungtuangkawm in khuasung ah vakkawikawi in, khuasung etcikna neiding uhhi.\nTuabangin Hotspot Areas 23 aki ciamteh muntepen mi tampitak ateen nadiak “Population Density” leh khetawh khuasungvak atam nadiak cihte bekthamlo, abeisa in gitloh gamtatna “Crime Index” atamdiak munte zong ahihi.\nMore: Kuala Lumpur, Chinatown ah Operasi kibawl in gamdangmi 300 thusitna kinei, 170 kimansuak\nHih Program thakah akihelding tepen Federal Reserve Unit (FRU), General Operations Force (GOF), Marine Police and Air Wing cihte panin Police Patrol panpihding in akihelding ahihi. Malaysia gamsung ah Operasi tam mahmahding cihpen lamkhat panin agamsung ah aomcip miginalo, migilo te asiansuahnuam, agamsung ah migilo, guta, ngongtatna abawlsawm cihte asiansuahnuam uhzong ahihi. Sawltak #zomidaily\nPrevious: Malaysia, Melaka ansai khatah akizuak ngasa mehsungah lungno ahing vaklatlat\nNext: Malaysia PM asemlui Najib Razak kimanta, zingciang thu kibawlding\nMakaipi mi 6 tawh Zingvai hawmzo dingmaw?\nHong uk kumpite thukhun zui (Obey) takpi dingmaw?


url: =13. Dawn Un, Zeisu’ Min Vangliatna | All Hail the Power of Jesus’ Name ~ MUC\n13. Dawn Un, Zeisu’ Min Vangliatna | All Hail the Power of Jesus’ Name\nAdmin 5:48:00 PM Articles, Christian Hymnte Tangthu\n13. Dawn Un, Zeisu’ Min Vangliatna\n“Coronation” Tune: Oliver Holden (1765-1844)\nAltered by John Rippon (1751-1836)\n“Miles Lane” Tune: William Shrubsole (1760-1806)\n“Diadem” Tune: James Ellor (1819-1899)\nHih lapi pen “National Anthem of Christendom” (Christiante’ Minam Lapi) kici a, “Kei’ Ading Tam Khang Suangpi” (Rock of Ages) la a phuakpa Augustus Toplady in editor a sepna Gospel Magazine sungah 1779 kum November kha-in suaka a kikhet masaknapen ahi hi. Christian upna a tunna mun khempeuh ah kampau nam tuamtuamin kitei khin hi. A kisakna khempeuh ah mite lawpsakin thathak guan den hi. Mipil ngel khat bangin, “Leitungah Christian kici peuhmah a om laiteng hih la kisa dinga, tua khit teh vantungah kisa lai ding hi” ci zawzen a, hi peuhmah hi.\nHih lamal a phuakpa Edward Perrenet pen England gam Sundridge, Kent ah 1726 kumin suak hi. Biakna lam bawlsiatna hangin France (Piancik gam) panin Switzerland gamah, tua pan England gama tai a minthang mahmah French Huguenot innkuan sung pana piang ahi hi. A pa pen State Church of England sungah pastor khat ahih hangin Wesley-te unau leh George Whitefield-te’ makaih evangelical movement a paakta mahmah khat ahi hi. Edward zong a pa bangmah-in Anglican pawlpi sungah pastor-in oma, ahi zongin pawlpi kalsuanziate lungkim lo-in genkhia den hi. “I was born and I am likely to die in the tottering communion of the Church of England, but I despise her nonsense” ci-in gen den hi. Ama’ gen bang hi lo-in a sawt lo-in tua pawlpi nusia-in 1740 leh 1750 kumte in Wesley-te’ nasepna nakpi-in panpih hi. Tua hun sung pen Wesley-te leh amau’ nungzuite in amau’ nasepna a thukimpih lo mite’ bawlsiatna nakpitaka a thuak hun lai uh ahi hi. Tua banga a thuaksiatnate uh tawh kisai-in John Wesley in a diary sungah: “Rockdale panin Bolton ah ka pai uh a, Bolton-ate tawh tehna in Rockdale a huumpite tuuno na hi mai uh hi. Edward Perronet kisialpaii-a, buan lakah kihualgawp hi. Suangtum leeng keiimawka tawlette(padenpauhte) kitam ziahziah hi”ci-in gelh ngei hi.\nNi khat, kikhopna khat ah John Wesley in kikhop kik-ah Edward Perronet in thu hilh ding hi, ci-in mipi’ tungah thuzaksakna nei hi. Wesley sangin kum 18 nauzaw ahih mahbangin Edward Perronet in Wesley’ mai peuhmah ah thu hilh nuam ngei lo hi. Mipi’ mai ah Wesley’ thu nial nuam lo ahih manin pulpit ah dinga ama’n tua a thuhilh ding cikmah-a mang ngei lo a hihna gen hi. Tua khit ciangin, “Ahi zongin, leitunga kihilh ngei sermon laka thupipen kong hilh ding hi” ci-in Mualtung Thuhilhna simkhia-a tu kik hi.\nPerronet in hymn dang tampi a phuah hangin tuni donga kisa la cih theih ding hih la bek mah om hi. Hih lamalte a minthanna pen hih lamalte tawh kisa la-aw thumte hang ahi hi. America gamah Oliver Holden’ phuah “Cornation” la-aw kilimzatpen hi. Holden pen Massachusetts a khutsiam (carpenter) khat hi a, ama’ sintawmin music siama lasak sinna sangah sangsia (singing school teacher) sem hi. Great Britain gamah Perronet’ lawmpa William Shrubsole’ phuah “Miles Lane” la-aw kilimzatpen hi. English layman (pawlpi mi mawkmwk) James Ellor’ phuah “Diadem” la-aw bel choir-te ah kilimzat hi. Pawi la-aw tepawl hi a, ei’ kiangah zong hih la-aw kideih hi.\nHih la a kizatna tawh kisai a zaknop mahmah tangthu tampi om ngei hi. India gama missionary pai masa mahmah pawl ahi E.P. Scott khualzina a paina ah misuamte in umcih-in teipi tawh ngim uh hi. Ama’n zong a ipsunga a puak den violen lakhia-in hih la sa hi. “Hih leitunga mi nam kim in” a cihna mun a tun ciangin tua mi gilote in a khut vua a tawi uh teipite khiasuk-in a khitui uh bua huahua keiimawk hi, ci hi. Scott in tua minamte’ kiangah Pasian’ itna leh tatkhiatna thu a sih tawp dongin hilh hi. Pasian in Ama’ hawmsiamna tawh lungdamna thu a kisam lua mahmah tua mite’ tungah hih la zangin lungdamna thu gen hi, cih ding hi mawk inteh!


url: =Global Buanli Family: ulaai Leitung Thuthang tuamtuam updates Jan 11, 2014\nulaai Leitung Thuthang tuamtuam updates Jan 11, 2014\nTulaai Leitung Thuthang tuamtuam updates Jan 11, 2014\nJapan gam te in Kawlgam sung piang Leengla ciahkhia zonawnlo buh namte Tons 6,000 leiding in kawlgam kumpi te tawh Jan 11,2014 ni in thukimna nei hi ci in Kawlgam Buhtang lamtawh kisai thunei Dr Soe Thun in genkhia hi.\nTukum March kha kawlgam bup milip kisiam ciang Kaya gam ah minamneu 4 teng thukhat in luang in Kayan-Padaung cih minkhat lian tawh piakding in Jan 11,2014 ni in Luaikaw khuapi ah Kaya makaaite in kipsakna nei uhhi.\nDenmark gam kumpinu Princess Mary Jan 11,2014 ni in Kawlgam Rakhaing state sung vahawh a, Rakhaing state kumpi tetawh kiho khopna nei uhhi. Princess Mary in Rakhaing gama micimawhte tawh kisai in huhciang bek hilo in amau ciat i ngeina tezong thupisimsakding thupi hi ci in genkhia hi.\nIsrael Prime Minister lui Ariel Sharon kum 85 kalsung leh sunglam tuamtuam damlohna hang in Tel Aviv khuapi kiang a om Sheba Medical Center pan Jan 11,2014 nikaai lam in leitung nusia ta hi. Jan 12,2014 Sunday ni in mipi muhtheiding in khuapi sung te ah kivaak pih kawikawi ding a Monday nilam ah kivui ding hi ci in Israel makaaite in genkhia uhhi. LEitung gam tuamtuam pan kumpi te in dahna thupuak ciat uha, Palestinien pawl bel dahlualo uh hileh kilawm hi.\nLibya gam te i Deputy Industry Minister aseem laaitak ahi Hassan Al-Droui Jan 11,2014 ni avaaklaai tak Tripoli khuapi sung ah apawlmin kitheilo thautawi pawl khat in nakap uh ahihman in lam etlohpi in leitung nusia vat hi.\nChina gam khanglam , Yunnan province sung a om Tibet Town akicihna khuapi Jan 11,2014 ni in nasiatak in meikaang a, Inn 100 kaangtum khin ta ban ah ban paipai ahihman in meiphelh mi 2,000 in asun azan in phelh ziahziah keei uhhi.\nThailand kumpi langpang mipi te lungphona kizom toto a Jan 11,2914 ni in Bangkok khuapi sung lampi teng khakmang uh ahihman palik tetawh kibuai uha, Lungphona anei mipi 7 thautang in kha in khat naakgim mahmah hi.\nPosted by Thang Khawm Pauzomi at 1:04 PM


url: =Блог amglian@conferen.do - Paw Win Maung Lian / Бесплатный видео чат Conferendo\nPaw Win Maung Lian\nНастроение: Zotung mingphuin ae hanglang.\nМузыка: Zotung ccaw te Zotung bya, Zotung law te Zotung Baebuu ccaw zungzae tyngsah oh si..\nМетки: zotung mingphuin sungsah naw thinglung te zotung hanglang zungzae zuakuh oh si.\nZotung Community in Australia, tu 03/05/2007 kum nin te Kaerae kupaw thua za, ZCA Secretary lang katang.\nPaw Win Mang Lian\nZotung ccaw raw takawnaw kung\n1933 kum, Rezua khua tang(4) sia-inn, tang(3) kaccang kulya, khozi phung te heka um tuh Zotung ae hynh pawte aa, khozi phungte pung ka um sakho cih ae cite, khuazi khuadae katua kuh, vyavya kamua lang leih katua vae. Katua kho khy. Sia-inn kakae zemah, laanpi kaccae zemah, ka ai zemah, tyty pou katua vae, ka-ih zama kamahsi khokhy, tua leite sohsoh sangka um kho khy. Nin(1) tu, ka thankhan vaw kahue kulya hin ka luboh kya hin, Zotung ccaw ‘rae’ Zotung ae Pachia cipaw pung nyh ae sah cite douh oun thung kuh vae.\nTe tuh vaekheih te luih katho zah, ccalung te ccaccung kalaw kuhzah, ka zei tua vae. ``A’’ te `` Z ’’ cia kakung detua. Thuasalama Zotung bya a kyn khopaw kharouh ka mue kho khy. Pachia nynh hawnaw oun pya vae tuh `` A’’ kha thing kapuih sah `` ’’ ^i `` ’’ ‘ae’ kaci amin kaphu, i kha lukhung ka khung sah ‘i’ amin kaphu, ‘o’ kha lukhung bua ka khung sah “o^” amin kaphu. Thuasalamah atu amang kupaw ‘cc’ acih kupaw hynh, th, ht, t, manglang ze kacitua zah, Chin, Haka, Falam, Tidim blyn nynh, pung amang vae ae’ paw zah, aroi khah Zotung oi kyn kho vae khy.\nSazae kha kakhia?. Vae ae nynh ‘kal’ kha pawci ae mou? Paw te mou azei ae’ cite ka khia?, thua(oGm a ci ae’ cite yn zei pya. Te tuh ‘cc’ aroi kha kamue ka cizah, ka ccue kanmaw zah ka zei tua vae. Ka ccu ccih- ka ccue, cite ka zei tuh phe akyh vae. Te tuh ..... Ka ...................... = Ka ai\n.................KA R H.................. = Ka rih\n.................K ka R ............... = Kou karih\nKaccu ccih, Kaccue cite, Zotung bya blyn tu pung ka zei kho vae. Tetu maesalo, Zotung ccaw ka rae kho vae, kacih za, Pachia klang saw kasang vae. Zotung ccaw nae rae sah kho vae na min zungzae lalee sa- Amen’’ ka cizah lungtua naw ka lungkhu hin, tyty beih vae,(1933-34).\nTetu St. Mattu baebuu kha kaleih zah, print nae tua pacih cite, R.G Johnson Haka Siabawi kha ka ho pya. Te, London Baebuu society nynh “cc” hynh th,ts,t,te ru lang ze, hooy khyh tou? cihte, oun ci ae,’ te- thuakho khyh cite ka leih ae. Tetu “cc” tuh mi naw ccah zah,1951 kum khe, St. Mattu Theehooy tu print yn tua pya ae’. Te, Zotung Chin ccaw tu, laephi vaw lang ccaw kya ze, No-62 naw kya nynh a um cite R.G Jonhson kya te ccaw bua yn pya ae’.\nTe, e Zotung ccaw ka rae lya hyn tang(3) kaccan kulya kum (13) ka ci lya khozi phung te he ka um. piccang tuanaw lungthin mazi ka hooy loukhy. Pachia nynh haw naw yn pya, Zotung ae’ mah ccaw hoi bua ae sah cite, lasung lang pya paw- ccaw nynh thua- cite latu Zotung ccaw cite kaci naw paw tuh a thua. Moses kha a hoytan amang sah, kae ka luboh te ka bya yn mang sah. Zotung ccaw hyn Pachia lahsung cipaw ccae rarih lang ka ny.\nNa haw naw, na ny naw,blyn te Pachia nynh yn la rae sah paw Zotung ccaw, Zotung bya tu, lung tua khae lang, ry lang, te- kamang lang paw ii cite Zotung minphuin nynh lawku- kynku- lang vae, cite ka ho ry. Kalung kou tua\nDr. Paw Khua Ming &x. MP Zotung Siabawi\nTyngsi Matupi myone


url: =LESSON 9 NOVEMBER 19 – 25 LAMET NEIHLAM KIPHAWK ~ MUC\nLESSON 9 NOVEMBER 19 – 25 LAMET NEIHLAM KIPHAWK\nAdmin 10:22:00 PM Articles, Sabbath School Lesson\nTU KAAL SUNG SIM DING: Pau. 17: 28; Job 13: 1 – 15; James 2: 20 – 22; 1Kor. 15: 11 –\n20; 1Pet. 1: 18 – 20; Pian. 22: 8\nKAMNGAH: “Pasian’ mai-ah migilote pai ngam lo uh ahih\nmanin ka hanna pen ka gualzawhna hi ding hi” (Job 13: 16).\nBritish laigelh minthang William Hazlitt in “kap thei, dah thei, a sia le a pha a khentel thei ganhing khat om a tua in mihing hi.” Na khat peuhpeuh mihing lamet bangin piang lo hi.Ahi zongin Nihvei Kumkikna a lamen Khristiante aa dingin lametna khat om a, tua lametna in na khempeuh kilamdangsak ding hi (2Pet. 3: 13). Mawhna tawh kidim lungsim in a hong tung ding nopnate ngaihsun thei lo hi (1Kor. 13: 12). Pasian a thei lo mite ngaihsutna in tua bang lametna nei lo hi.\nJob in bangzahin gimin, genthei, thuman lopi-in a thuak hi mahtaleh lametna tawh kidim veve hi. Tua a lamet in bang hi-a, eite in zong bang lametna nei dingin hong hilh hiam?\nA ZUAU LO BANGIN OM\n“Mihaite pau lo-in om leh a pil mahin kingaihsun hi. Thungaihsun thei na hihna a kilat nadingin pau lo-in om khinkhian in” (Pau. 17: 28).\nJob lawmte in Job thuaknate hangin amau gen bangbang Job in a um pah dingin ngaihsun kha uh hi. Ahi zongin Job in tua bangin na um pah lo hi. A up sangin a lawmte gen thuman le zuau thu helhin a gen thute Job in na dawng kik hi. Hih mite in Job hehpihna lungsim nei lo uh hi; a gim mahmah Job hopihzia ding zong thei lo uh hi. Job tungah thu a gen uh ciangin Pasian aitangin thugenin kinei uh hi. Job in a thuak dingin kilawmzahin thuak nai lo hi, ci sawnsawn uh hi. Job tungah a lawmte mawhsakna in kicing mahmah hi.\nJob 13: 1- 14 sim in. Koi bangin a kimawhsaknate Job in dawngkik hiam?\nA lawmte in Job thuakna a muh tak uhteh amaute in ni nih sung pau lo-in daicip uh hi (Job 2). Hopih sim loh a dang om tuan lo hi. Tua dingin Job in zong lamen hi. Job lawmte in zuau thu gen bek hi lo-in Pasian thuman a man lopi-in pulaak hi gige hi (Job 42: 7). Zuau thu gen ding sang pau lo-in kamcipna in hoih zaw hi. Pau lo-in om ding sangin gen ding lah thei lo, zuau na gen kha ngei hiam? Thuman pen thuman lo-in gen pen hoih lo zawkan hi. Job lawmte in Pasian aitangin thugen a kinei uh hi-in Job mawhsak uh a, a taktakin a zuau gen lamuh kiphawk lo uh hi. Job in a thuak gimnate hangin lungmang hi. Bang hangin tua bangin gim thuah cih thu thei lo hi. Ahi zongin a lawmte gen thute zuau thu hi, ci-in Job in bel tel mahmah hi (Job 13: 4).\nZuau thu gen dingin kilawm lopi mah na gen khak a nunung pen bang hun hiam? Tua bangin na khialh kik nawn lohna dingin koi bangin na tuahkhak thu in hong hilh hiam?\nAMAH HONG THAH HANGIN\nJob kipatna ah Job in thupha a ngahzia kipulaak hi. Job in gimna sung pan lametna tawh nungta hi. Job in ama nuntak sung mahin leitung bei ciangin a ngah ding thute mukhol hi. A tate khempeuh si-in, a neihsa khempeuh beimangin, a pumpi mahmah gimin omin, bang gimna thuak lai ding cih pen ngaihsun khol thei lo hi. A theih khat bek om a, tua in a nunna in gimna vive tawh kidim hi.\nKhat veivei ciangin a thuak gimna lian lua ahih manin a nu sung panin piang kei zaw leh a ut hun, ahih kei leh a suahtung a kipan hankhuk zuan suak hi leh, ci-in a pulaak hun om hi. Ahi zongin Job in Pasian sungah lametna nei veve hi. Tu-in Pasian maipha ngah a kisak loh hangin Pasian in maipha a piak hun om ding hi, ci-in a gimthuaknate kahtan zo hi.\nJob 13: 15 sim in. Lametna bang kiciamteh hiam? Job in bang thugen hiam?\n“Ka nuntakna a bei hangin Topa ka muang veve ding hi.” Bang zahin a lian upna! A piang khempeuh a tawp khakna ah ama aa dingin thupha hi ding hi, ci-in lamen veve hi. A tawpkhakna ah a leitung nuntakna bei ding hi, cih zong thei hi. Tua zong Pasian kamciam a tangtunna hi. Job in a nuntakna ah bang bang a piang zongin Topa mah muang tawntung hi.\nKhrih hong hehpihna kicing phawk tawntung ding kisam hi. Ama hong itna manphasa-in limtak kem in. Na upna in Job’upna bang hi henla “ka si zongin Topa ka muang ding hi,” ci ngam in. Vantung i Pa Pasian’ hong kamciamte muang tawntung in. Kamsangte, sawltakte a ompihzia, a makaihzia mangngilh kei in. Amah a it, a um mite aa dingin Topa in a hoih pen nasem hi.” Ellen G.White, The Advent Review and Sabbath Herald, October 20, 1910.\nMihing lampanin en lehang Job in a lamet ding bang mah om lo hi. Ahi zongin Job in tua bangin mihing’ mit tawh en lo hi. A en hi leh a lamet in bang hi ding hiam? Lamet nei lo hi. Ahi zongin Pasian muang ahih manin upna le lametna tawh nungta hi.\nKoi bangin Job in a gentheihna panin lametna nei hiam? Job 1: 1; James 2: 20 – 22 sim in. Koi bangin lametna le upna neisak thei hiam? Cihtakna le thumannna a thupitzia bang hong hilh hiam?\n“Ama mai-ah Pasian neilote pai ngam lo ahih manin hih in kei kihutna hong lehsuah hi” ( Job 13: 16). Bang bang a thuak zongin Job in Topa a muantheihna, a upna bang pulaak hiam?\nA si ding phialin gimna a thuak hangin Job in Topa mah muang tinten hi. Pasian hotkhiatna sungah kiptakin om hi. Mite in mihai bangin a muh uh hangin Topa tungah a cihtakna kilang zaw hi. Tatkhiatna in sihna pan suahtakna sim loh a dang bang hi ding hiam? Tua bangin a kitankhia mi khat aa dingin a si zongin thokik ding a lamen mi aa dingin tawl khat, tomno khat sung tawlngakna, sihna in gentham lo hi. Hih sangin lametna lian zaw thu-um mite aa dingin bang om ding hiam? Job in zong hih mah lamet lian belin nei hi.\n1Kor. 15: 11 – 20 sim in. Bang lametna bang kimu thei hiam? Hih lametna om kei leh bang hangin lametna nei lo taktak hi ding hiam?\nHotkhiatna thu kician takin a pulaak khit ciangin Topa mai-ah migilote hong pai lo ding uh hi, ci-in Job in pulaak hi. Hebrew laimal ah Pasian a nei lo, siatna tawh kipawl a pulaak kammalin kizang hi. Hotkhiatna pen Pasian kiang pan bek hi; Ama thumang dingin ki-ap mite Pasian in honkhia hi, ci-in Job in zong pulaak hi. Tua ahih manin Pasian bia lote le migilote in tua bang lametna nei lo uh hi. Job in hotkhiatna thu sungah khamuanna a neihzia a pulaak ahi hi. Job in ganhing tawh biakpiakna a neih hangin gan tawh biakpiakna bang zahin thupi hiam cih telcian taktak lo kha mai thei hi.\nHotkhiatna thu tawh kisai-in Job akipan Khrih hong sihma-a ganhing tawh biakna a piak mite in Khrih hong sih khit a thu-um mite’n a tel bangun tel lo ding uh hi. Bang bang ahi zongin Job in a lamet hotkhiatna pen Topa sung bek mah om hi, cih pen ganhing biakpiakna a piakziate in pulaak hi.\nLEITUNG PIANMA PEK A KIPAN LAMETNA\nGimna lianpi thuak taleh Job bangin kua in lametna nei hiam? A genkhiat thute in a upna le Pasian thupiakte a manzia pulaak hi. Job in lametna nei hi. Bang hang hiam cihleh lametna Pasian aa dingin nungta hi. Mawhna le siatna tawh kidim Adam le Eve a kipan (Pian. 3) leitung hun bei kuan a Babylon kisiat hun dongin (Mang. 14:8) mi tampi in lamet bei phial taleh Lai Siangtho in lametna pulaakin hih leitung nate hong piak theih loh thute hong hilh hi. “Mawhnei leitung in Khrih tungah ki-ap khin zo ahih manin mihing in Khrih tung panin Pasian thupha a ngah i hi hi. Khrih in mihingin hong piangin si-in a thawh khitteh Honpa ahih mah bangin mihingin a hong pianma-in zong Honpa hi.” Ellen G. White, The Desire of Ages, 210. Khrih in i lametna bulpi hi kei leh bang mi hi ding hiam?\nKoi bangin hih Lai Siangtho munte in Ellen G. White’ pulaak lametna bangci gen hiam? Eph. 1: 4; Titus 1: 2; 2Tim. 1: 8, 9; 1Pet. 1: 18 – 20.\nPasian in na khempeuh thei banah leitung a kipiansak ma, mawhna om ma-in, mihing in mawh ding hi, ci-in theikhol khin hi. Nate kipiansak ma-in Khrih Jesuh in hehpihna hong pia hi, ci-in 2Tim. 1: 9 in zong pulaak hi. Tua hehpihna in gamtatna, sepna tungtawnin hong kipia hi lo hi. Hotkhiatna in mihing pianma pek a kigeel khin sa ahih manin bangci-in gamtatna tawh hotkhiatna kingah thei peuh mah lo ding ahih manin Khrih hang bekin i ngah a hi hi. Mawhna om khitteh hotkhiat lametna hong piang tawm hi lo hi-in mihing pianma-in a om khin ahi hi. Mihing a hong kibawlma-in a om khin ahih manin i tangsap hunhunin a ngah thei ding i hi hi.\nKhristian khat in a ngah ding thupha lametna tampi i nei hi. Lametna tawh nungta i hi hi. Eite a hong it Pasian’ bawl leitungah i nungta hi (John 3: 16), a hong honkhia Pasian ( Titus 2: 14), i thunget a za Pasian (Matt.6:6), eite aa dingin hong thuumsak Pasian ( Heb.7: 25), hong nusia ngei kei ning ci-in kamciam hong pia Pasian ( Heb. 13:5), sihna pan thawhkik kamciam hong pia Pasian (Isa. 26: 19) tawh a tawntungin a nungta khawm ding i hi hi (John 14: 2, 3).\n“Hih thute khit ciangin bang gen ding i hiam? Pasian in eite hong kop nak leh kua in i langah pang zo ding a hiam?(Romans 8: 31) Koi bangin hih in lamet bei na om laitakin lametna hong guan hiam?\nA nuai-a Lai Siangtho munte sim in. Lametna bang\nPian. 3: 15___________________________________________\nPian. 22: 8 __________________________________________\nSiam. 17: 11 _________________________________________\nJohn 1: 29 ___________________________________________\nGal. 2: 16____________________________________________\nPhil. 1: 6 ____________________________________________\n1Kor. 10: 13_________________________________________\nDan. 7: 22 __________________________________________\nDan. 12: 1, 2 _______________________________________\nMatt. 24: 27 _________________________________________\nDan. 2: 44___________________________________________\nMoses hun a kipan kamsangte sawltakte dongah a thuzuanzia ngaihsun in. Thu-um mi khat in Jesuh sungah lametna bang nei hiam?\nNGAIHSUTBEH DING: Lai Siangtho mai khat khit mai khat sim lehang lametna thu kimu thei hi. “Note in lungnopna na ngah nadingun hih thute note tungah kong gen khin hi (John 16: 33). “Leitung bei dong note tawh ka hong om khawm ding hi” (Matt.28: 20). “Thukham samsiatna sung pan a hong suahtak sak theih nadingin Khrih in thukham samsiatna hong thuak hi” (Gal. 3: 13). “ Nitumna le nisuahna a kigamlat bang mahin\nTopa in i mawhna khempeuh gamla pek ah koihkhia khin hi” (Late 103: 12) “Bangmah in ama hong itna tawh hong kikhensakzo hetlo ding hi, ci-in ka thei hi. Sihna, nuntakna, vantung mite, vantung vangliatnate, tuhun nate le a hong tung ding nate, leitung a om nate, leinuai-a om nate, Pasian’ bawlsa nate khat peuhpeuh in i Topa Khrih Jesuh hangin Pasian in eite hong itna tawh hong khenzo hetlo ding hi” (Romans 8: 38, 39). “ Meii sungah sakhituihup a om ciangin keimah in ka en ding a, kei le leitung a a om nuntakna a nei khempeuh tawh tawntung thuciamna ka phawk ding hi,” a ci hi (Pian. 9: 16). “ Pa Pasian in eite bangzah takin hong itna thu thei un. Ama hong itna lian mahmah ahih manin eite pen Pasian’ tate hong kici a, hong kicih mah bangin ihi takpi hi. Leitung mite in tuhun ciang dong Pasian thei louh ahih manin eite zong a hong thei lo uh ahi hi” (1John 3: 1).” Topa, Pasian ahihna thei un. Eite hong bawlpa amah hi a, eite ama a’ ihi hi. Eite ama mi ihi a, ama gankhahna sunga om a tuute ihi hi” (Late 100: 3). Hihte in Pasian le Ama kamciam tampite lak pan kim khat hi. Lai Siangtho in lametna hong guan kei leh bang siksanin lametna tawh nungta ding i hiam?\n1. Lai Siangtho bang munte panin lametna na ngah hiam? Koi kamciam in nang aa dingin thupi pen hiam? Bang hang hiam?\n2. SDA pawlpi upna thuguilet lak pan koi bel panin lametna hong neisak pen hiam?\n3. Hamsatna, gimna tuamtuam tawh kidim ta lecin koi bangin kamciamte hangin khamuang thei ding na hiam?Lametna kamciam tampi hong pia mah taleh, bang hangin kimlepaam nate in hong lungkia sak pahpah hiam? Lametna nei-in khamuangin nuntak nading bang kisam hiam?\n4. “Pasian tungah na lametna, na upnate pulaak in. Lungdam in. Khrih sungah lametna tawh nungta in. Amah phat den dingin kisin in. Hih in pumpi le lungsim dam nadingin zatui hoih mahmah khat ahi hi.” Ellen G. White, Mind, Character, and Personality, vol.2. 492. Bang hangin Topa sungah lungdam nadingin Ama min phatna thupi hiam?


url: =A ettehhuai Mother Teresa tangthu tomkim :: ZOMI DAILY\nposted on 27 February 2016 at 4:01 pm UTC+9:30 Lomkholna: Article, Biakna\nMother Teresa cia mite theih, Agnes Gonxha Bojaxhiu pen August 27,1910 in Albania ah piang hi.Unau nga lakah a naupang pen ahi hi. Primary school a kah lai panin biakna lamah lunglut peuhmah hi. Kum 12 a cin ciangin gamdangah Pasian nasem hi. Jesuit Missionaryte kiang panin India gam-a Pasian nasepna report a ngaih khakna pan India gam ah mi gentheite huhnopna lungsim hong nei hi.\nKum 18 a phak ciangin India gam ah Pasian nasem minthang “Sisters of Loreto” kici Dublin, Ireland a Headquarter nei, numei pawl zom hi.Hih munah a om lai in mangpau a siam loh banah zahkai lua hi. Numei mawkmawk khat hi lel a, leitungah a pian’ a manphat lam zong thei lo hi. Hun sawtpi panin a na lam-et gige mah bangin kum 1929 ciang Darjeeling, India a Sisters of Loreto-te Pasian nasepna huh dingin kisawl hi. Tua panin kiciamna nei a, Teresa of Alvia leh Terese of Lisieux pahtawina kawmin “Mary Teresa” kici hi.Tua pen Mother Teresa min hong pian khiat dan ahi hi. India gam a tun a kipanin St. Mary’s High School ah kum 15 vilvel sangsia sem hi.\nSeptember 10, 1946 in Darjeeling zin ding meileeng (train) a tuanlai takin Pasian sapna ngah hi. Sangsia a sep pen tawpsan a, India gam mi gentheite adingin nasem dingin Pasian in sam hi. Ama’ gen danin, “Na khempeuh paisan a, mi genthei pente panpih a Khris nungzui dingin sapna ngah hi” ci hi. A sapna ngah pen ama adingin kician mahmah hi. Ahi zongin a lawhcin’na dingin ama lam pan haksatna tuamtuam tak om hi. A pawlpi ten tua bang community thak din’ ding phal lo uh hi. Calcutta Archbishop kiangah thupuak liang hi. Kum 1948 in Vatican in Sisters of Loreto paikhiatsan-a Archbishop makaihna nuai ah ama min tawh Pasian nasepna neih ding phalna pia hi. Tua a kipan Mother Teresa India numeite mah bangin Sari leh khedap (Sandal i cihte) tawh kizem hi. Lam kiim lam pam ah kuamah phawk khak lohte kiangah Pasian nasem hi.\nMedical Training a zawh siang khit ciangin Missionaries of Charity phuankhia gemgam hi. A Pasian naseppih member dangte zong amah bangin a khawn(mawkna) a nasem dingin kipiakhia uh hi. A tup lian pen uh ama gen danin,”Gilkial, silh leh teen nei lo, teenna ding nei lo, khebai, mittaw, mi phaak, kuamah thudon loh leh a it ding mi a om lote, tangpi tangta (society) pan-a kipaampaihte, society adinga nawngkai leh kuama’n a thusim lohte kep leh khawi dingin in ka ap hi” ci hi. Mi gentheite dai kil kal-a teengte’ tate lai sinsak in, cidamna ding hilh hi. Cina leh teeksiate thungetsak in vaan tawntung hi.\nMissionaries of Charity nasepna kum 1952 in nasia takin Pasian in thupha pia hi.Tua kum in Calcutta a Hindu temple khat ah a kem ding a om lote omna ding suaksak zo hi. Hih Temple a luahna hang uh pen Pasian mitmuhna ah mihingte’ manphatna kibang hi. Teeksia leh cina gimte buaipih a kul leh buaipih ding, a neilote kiangah zahtakna leh itna kilatsak ding” cihna hi. Mother Teresa in mi genthei leh mi cimawhte huh pen Pasian nasepna in ngaihsun hi. Nobel Prize a san in hi danin gen hi: “Nang leh kei banah mi phaakte, gilkial a site, Calcutta, Africa, New York, London leh Oslo leh adng dng. lam dunga guaktanga mawk lupte adingin Khris singlamteh tungah si hi.Tua ahih manin hih mite it leh khawi ding mah hi a, i tavuan ahi hi. Mihing nuntak hun tom cik sungin itna va lah sangin a manpha zaw adang om lo hi” ci hi.\nKum 1957 in missionaries ten mi phaakte kiangah nasep kipan in lai zong hilh uh hi. Tua kum mahin tagah kepna inn zong hong uh hi. Kum 1959 ciangin a nasepna uh India gam khuapi tuamtuam ah hong keek uh hi. A tup leh ngim bulpi uh pen mi cimawh, mi genthei, a huh ding nei lote huh ding ahi hi. Hun sawt lo sungin India gam khuapi 22 ah Pasian nasepna nei thei uh hi. A gam uh keek ta uh ahih manun Mother Teresa zong Australia, Africa leh South America lam ah nasep khawppih ding zongin zin zel hi.Tua danin minam neute lakah a cimawh leh genthei phadeuhte kiangah nasem hi.\nMissionaries of Charity leh a pawl ten kum 1970 kiim in nakpi takin gam keek uh hi. Tua ahih manin Mother Teresa nasepna in International theihpihna leh sum lamah huhna (support) na ngah hi. Kum 1979 a Nobel Prize a ngah laitak Mother Teresa leh a kizoppih ten leitung gam 25 ah Pasian nasepna mun 200 val nei uh hi. Mother Teresa in Russia, China leh Cuba gamah Charity Missionaries sawl beh thei hi. Leitung mun tuamtuamah AIDS veite, lungsim lam pongman luate leh mi gentheite adingin nasem uh hi.\nMother Teresa pen numei zahkai mahmah hi mah se ta leh a kum a upat ciangin leitung mite theih khat hong suak hi. Media tuamtuamah a nasepna zia kisuaksak zel hi. Leitung mihing kipahtawina a sang pawl Albert Schweitzer International Prize, US Presidential Medal of Freedom leh Congressional Gold Medal ngah hi. Nobel Prize a san lai-in celebrity dinner kibawlsak sawm hi. Aman nial in tua a sum kizang ding khempeuh Calcutta khuapi a mi cimawhte adingin pia khia hi. Mother Teresa pen mi pawl khatin ‘Saint of the Gutter’ leh ‘Angel of Mercy’ ci in thei uh hi.\nA sih kuan dongin Mother Teresa in Missionaries of Charity ah a seppihte huh tangtang hi. September 5, 1997 in kum 87 mi hi in lungtang natna tawh si hi. India kumpi in gam zahtakna pia in state funeral bawlsak in kha hi. A luanghawm Missionaries of Charityte adinga kibawl Mother House ah kisial hi. A sih ma pek panin laibu leh laipaih (articles) tuamtuam ah a tangthu kigelh hi. Kum 2003 October kha in Pope John Paul II in Beautified pia hi. A thugen a ciamteh huai khat bang hiam cihl eh “Ka sisan in Albanian mi ka hi hi.Citizenship ah India mi ka hi kik hi. Upna lamah Catholic nungak siangtho ka hi leuleu hi. Ahi zongin ka sapna ngah pen leitung mi khempeuhte adingin ahi hi. Jesu aa ka hih manin ka lungsim in Jesu lungsim sun hi” cih ahi hi. From http://tklyant.blogspot.my/\nPrevious: ZAM Thupuak :: 28 February 2016\nNext: Bang na kengsak a? ~ Hau Za Cin\nKipawlna, Zomi le Siamsin ~ Zam Thuam


url: =Ezekiel 38 | Siantongluan.net\nEzekiel 38 |\n"Mihing ahi Ezekiel aw, Magog gama om Gog kumpipa mawhsakna thu gen in. Amah pen Meshek minamte leh Tubal minamte a ukpa ahi hi. Amah mawhsakna thu gen in la,\nTopa Pasian in hih bangin ci hi, ci-in gen in: Meshek leh Tubal minamte a ukpipa Gog aw, kei pen nangma langah ka pang hi.\nNang hong lehhei-in, na khaguh-ah sikkawi kong bulh ding a, na galkap honpite khempeuh tawh kong kaikhia ding hi. Na galkap honpite pen a sakolte uh leh a sakol tung tuangte uh tawh tam mahmah a, na galkap khempeuh in lum leh namsau nei kim uh hi.\nPersia gam, Kush gam, leh Put gammite in zong nang hong panpih uh a, amaute in lum leh siklukhu nei kim uh hi.\nLeilu lam gam peka om Gomer gama galkapte khempeuh leh Bethtogarmah gama galkapte khempeuh in nang hong panpih uh a, minam dang tampite in zong nang hong pawlpih uh hi.\nTua ahih manin tu-in nang leh na pawlte khempeuh a kigalging sa-in om un la, na thupiakna bangin a gamtang pah lian dingin na galkapte khempeuh omsak in.\nMinam tuamtuamte lak panin kikaikhawm kikin a gam uh a kitutkik zawh gallauna neiloin a om Israel mite gam a sim dingin kum tampi khit ciangin kong sawl ding hi. Sauveipi sung kinusia-in gamkhing a suak ngei hinapi-in, tu-in a mite khempeuh lungmuang takin a omna Israel mualtung gamte a sim ding na hi hi.\nNang leh na galkap honpite leh nang hong pawlpih minam tampite in khuapi huih bangin na simgawp ding uh a, meiipi bangin a gamsung khempeuh na tuamcip ding uh hi.\n"Topa Pasian ahi keimah in nang Gog tungah kong genin-ah: Tua hun ding hong tun ciangin na lungsim sungah gitloh gamtat ding ngaihsut na kipan ding hi.\nA khuapite in galnanna ding kulh neiloin, lungmuang takin a om hithiat, a kihutawm zolo ding gam khat, simgawp ding na ngaihsun ding hi.\nA sia ngeisa khuapite sungah a teng mite luhin a nate uh na sutgawp ding hi. Tua mite pen minam tuamtuamte lak panin a kikaikhawm kik, tu-in ganhing leh neihsa van zong nei kikin, leitung lam khempeuh a kituahna lamkabom sanah a teng mite ahi uh hi.\nSheba mite leh Dedan mite, leh Tarshish khuapite-ah a teng sumbukte in nang kiangah, Ngun leh khamte, ganhingte leh vante na ngahna dingin luhgawpin a sutgawp ding leh genzawhloh van tampi tawh a ciahkhia dingin galsim dingin na galkapte na kaikhawm nai hiam? ci-in hong dong ding uh hi, ci-in gen in," hong ci hi.\nTua ciangin Topa Pasian in kei kiangah, "Mihing ahi Ezekiel aw, hih bangin thu gen in hong ci hi: Keima mi Israel-te lungmuang takin a om hun laitakin nangmah na kihanthawntawm ding a,\nleilu lam peka na omna gam panin sakol tung vive-ah a tuang, minam tampite kiang panin na kaihkhop a thahat galkap hon tampite masuanin na kuankhia ding a,\nkhuapi huih in gamsung a nawkgawp bangin keima mi Israel-te na sim ding hi. A hun a tun ciangin, nangmah zangin na ka sepna tawh minamte lakah ka siangthona ka lahtheihna dingin keima gam a sim dingin kong sawl ding hi.\nNi khat ni ciangin Israel mite a sim dingin mi khat ka sawl ding hi, ci-in keima nasem Israel kamsangte tung tawnin, sawtpek lai-in ka gengen niloh mipa pen nang na hi hi. Hih thu Topa Pasian in gen khinzo hi.\n"Ahi zongin Gog in Israel gam a sim ni ciangin ka heh suak mahmah ding hi.\nTua ni ciangin ka hehluatna tawh Israel gamah nakpi takin zin ling hen, ka ci ding hi.\nNgasate leh vasate, ganhing a neu a lian, leh leitunga om mi khempeuh, keimah kihtakna hangin lau-in ling ding uh hi. Mualte pukin, keente cimin, kulh leh phung khempeuh kicimmang ding uh hi.\nGimna a tuamtuamte tawh Gog ka lausakgawp ding hi. Topa Pasian in hih thu ka gen khin hi. Ama mite khatlekhat namsau tawh kisatgawp ding uh hi.\nPulnatna leh sisan luanna tawh amah gim ka pia ding hi. Amah leh a galkap honte leh amah a panpih minam tampite tungah guahpi, gialpi, meikuang leh kaat kuang, ka zusak ding hi.\nHih bangin hihna tawh a lian a siangtho ka hihna thu, keimah in minam khempeuh tungah ka langsak ding a, tua ciangin Topa ka hihna thu amaute in hong thei ding uh hi," hong ci hi.\nTedim Lai Siangtho / Laibu: Ezekiel 38